text:
Mataupu 3
Ua maua e Aperaamo le malamalama e uiga i le la, le masina, ma fetu e ala i le Urima ma le Tumena—Ua faaali mai e le Alii ia te ia le natura faavavau o agaga—Ua maua e ia le malamalama e uiga i le muai-olaga, le muaifaauuina, le Foafoaga, le filifiliga o se Togiola, ma le esetete lona lua o le tagata.
1 Ma o aʼu, o Aperaamo, sa ia te aʼu le aUrima ma le Tumena, lea na tuu mai e le Alii loʼu Atua ia te aʼu, i Uro o sa Kaletaia;
2 Ma sa ou vaai i afetu, sa tetele lava i latou, ma o se tasi o i latou sa latalata tele atu i le nofoalii o le Atua; ma sa tele isi e tetele sa latalata atu i ai;
3 Ma sa fetalai mai le Alii ia te aʼu: O i latou nei e pule; ma o le igoa o le tasi e sili o aKolape, ona ua latalata mai ia te aʼu, aua o Aʼu o le Alii lou Atua: Ua Ou faatuina le tasi lenei e pulea i latou uma na ua i ai i le faatulagaga e tasi e pei o lena o loo e tu ai i luga.
4 Ma sa fetalai mai le Alii ia te aʼu, e ala mai i le Urima ma le Tumena, o Kolape ua tusa ma le faatulagaga a le Alii, e tusa ma ona taimi ma tau e tusa i ana taamilosaga; e faapea o le taamilosaga e tasi o se aaso lea i le Alii, e tusa ma lana ala faitau, o le tasi afe lea o etausaga e tusa ma le taimi ua tofia i lena o loo e tu ai i luga. O le faitauga lea o le taimi a le Alii, e tusa ma le faitauga o Kolape.
5 Ma sa fetalai mai le Alii ia te aʼu: O le paneta lea e itiiti le malamalama, e itiiti ifo nai lo lena e pulea le ao, o le po lava, ua sili pe tele atu nai lo o lena o loo e tu ai i luga i le faitauga o le taimi, ona e telegese atu le alu i le faatulagaga; ua tusa ai lea ma le faatulagaga ona ua tu o ia i luga aʼe o le lalolagi o loo e tu ai, o lea o le faitauga o lona taimi ua lē tele naʼuā e pei o le aofai o ona aso, ma ona masina, ma ona tausaga.
6 Ma sa fetalai mai le Alii ia te aʼu: O lenei, Aperaamo e, o mea moni nei e alua o loo i ai, faauta ua vaai atu i ai ou mata; ua tuu atu ia te oe ia e iloa le faitauga o taimi, ma le taimi faatuina, ioe, le taimi faatuina o le lalolagi o loo e tu ai i luga, ma le taimi faatuina o le malamalama tele ua faatuina e pulea le ao, ma le taimi faatuina o le malamalama itiiti ua faatuina e pulea le po.
7 O lenei o le taimi faatuina o le malamalama itiiti e umi atu lona faitauga nai lo le faitauga o le taimi o le lalolagi o loo e tu ai i luga.
8 Ma i le mea e i ai ia mea moni e lua, e i ai se isi mea moni e i luga aʼe o i laua, o lona uiga, e i ai se isi paneta e sili atu foi le umi o le faitauga o lona taimi.
9 Ma o le a faapena lava le faitauga o le taimi o le tasi paneta i luga aʼe o le isi, seia oo lava ina e latalata atu ia Kolape, o Kolape lea ua tusa ma le faitauga o le taimi o le Alii; o Kolape lea ua faatu latalata i le nofoalii o le Atua, e pulea paneta uma na e i ai i le afaatulagaga e tasi e pei o lena o loo e tu ai i luga.
10 Ma ua tuu atu ia te oe ia e iloa le taimi faatulagaina o fetu uma ua faatutu e tuu atu le malamalama, seia oo ina e oo latalata atu i le nofoalii o le Atua.
11 Sa faapea ona atalanoa aʼu, o Aperaamo, ma le Alii, faafesagai lava, e pei ona talanoa se tasi tagata ma le isi; ma sa taʼu mai e ia ia te aʼu e uiga i galuega na faia e ona aao;
12 Ma sa fetalai mai o ia ia te aʼu: Loʼu atalii e, loʼu atalii e, (ma sa faaloaloa mai lona aao), faauta o le a Ou faaali atu ia te oe nei mea uma. Ma sa tuu e ia lona aao i luga o oʼu mata, ma sa ou vaai atu i na mea uma na faia e ona aao, o ni mea sa tele; ma sa faateleina i latou i luma o oʼu mata, ma sa lē mafai ona ou vaai atu i so latou gataaga.
13 Ma sa fetalai mai o ia ia te aʼu: O Saianea lenei, o le la lea. Ma sa fetalai mai o ia ia te aʼu: O Kokapo, o se fetu. Ma sa fetalai mai o ia ia te aʼu: O Oleʼa, o le masina lea. Ma sa fetalai mai o ia ia te aʼu: O Kokaupi, o lona uiga o fetu, po o malamalama tetele uma, sa i ai i le vanimonimo o le lagi.
14 Ma o le taimi o le po na fetalai mai ai e le Alii upu nei ia te aʼu: O le a Ou afaauluolaina oe, ma lau efanau e mulimuli mai pe a mavae atu oe, e pei o i latou nei; ma afai e mafai ona e faitauina le iaofai o oneone, o le a faapea foi le aofai o au fanau.
15 Ma sa fetalai mai le Alii ia te aʼu: Aperaamo e, Ou te faaali atu nei mea ia te oe ae e te lei alu atu i Aikupito, ina ia mafai ona e folafola atu ia upu uma.
16 Afai e i ai ni mea se lua, ma ua i luga atu le tasi i le isi, e i ai ni mea ua i luga atu o i laʼua; o lea o aKolape o le silisili lea o Kokaupi uma na e vaai i ai, ona ua latalata tele mai o ia ia te aʼu.
17 O lenei, afai e i ai ni mea se lua, e i luga le tasi i le isi, ma ua i luga le masina i le lalolagi, ona atonu lea e i ai se paneta po o se fetu e i luga aʼe o ia; ma e leai se mea e ave e le Alii lou Atua i lona loto e fai ae o le a afaia e ia.
18 Faapei ona faia e ia le fetu tele atu; e pei, foi, afai e i ai ni agaga se lua, ma ua sili atu le atamai o le tasi nai lo le isi, ae o ia agaga e lua, e ui ina sili atu le atamai o le tasi nai lo le isi, ua leai se amataga; sa i ai i laua i luma atu, o le a leai so laua gataaga, o le a i ai pea i laua pe a mavae le lalolagi, ona o i laua e anolama, pe faavavau.
19 Ma sa fetalai mai le Alii ia te aʼu: O mea moni nei e lua ua i ai, ua i ai ni agaga se lua, e sili atu le atamai o le tasi nai lo le isi; o le a i ai foi se isi e sili atu le atamai nai lo i laua; o Aʼu o le Alii lou Atua, ua asili atu loʼu atamai nai lo i latou uma.
20 Sa auina atu e le Alii lou Atua lana agelu e alaveai oe mai lima o le faitaulaga a Elekana.
21 Ua Ou nofo i le lotolotoi o i latou uma; o lea, ua Ou sau nei i lalo ia te oe e taʼu atu ia te oe agaluega na faia e oʼu lima, lea e sili atu ai loʼu epoto nai lo i latou uma, aua ua Ou pule i le lagi i lugā, ma le lalolagi i lalō, i le poto ma le faautauta atoa, i luga o atamai uma na vaai i ai ou mata mai le amataga; sa Ou sau i lalo i le amataga i le lotolotoi o atamai uma na e vaai i ai.
22 O lenei sa faaali mai e le Alii ia te aʼu, o Aperaamo, aatamai na faatulagaina eae lei i ai le lalolagi; ma i totonu o i latou uma ia sa i ai le toatele o e itamalii ma taʼutaʼua;
23 Ma sa silasila atu le Atua i ia agaga ua lelei i latou, ma sa tu o ia i le lotolotoi o i latou, ma sa fetalai o ia: O i latou ia o le a Ou faia ma aʼu pule; aua sa tu o ia i le lotolotoi o i latou o ni agaga, ma sa silasila atu o ia ua lelei i latou; ma sa fetalai mai o ia ia te aʼu: Aperaamo e, o oe o se tasi o i latou; sa afilifilia oe ae e te lei fanau mai.
24 Ma sa tulai mai se atasi i totonu o i latou sa pei o le Atua, ma sa fai atu o ia ia te i latou o e sa faatasi ma ia: O le a tatou o i lalō, ona o loo i ai se avanoa iina, ma o le a tatou ave mai mea nei, ma o le a etatou faia se ilalolagi e nonofo ai i latou nei;
25 Ma o le a tatou atofotofoina ai i latou, e vaai pe latou te efaia mea uma o soo se mea e poloaiina ai i latou e le Alii lo latou Atua;
26 Ma o i latou o e e tausia lo latou esetete amuamua, o le a faaopoopoina i luga o i latou; ma o i latou o e e lē tausia lo latou esetete muamua o le a latou lē maua le mamalu i le malo e tasi faatasi ma i latou o e e tausia lo latou esetete muamua; ma o i latou o e e tausia lo latou eesetete lona lua o le a faaopoopo i luga o o latou ulu le imamalu e faavavau ma faavavau lava.
27 Ma sa fetalai mai le aAlii: O ai Ou te auina atu? Ma sa tali mai se tasi e pei o le eAtalii o le Tagata: O Aʼu lenei, auina atu aʼu. Ma sa tali mai le iisi ma fai mai: O aʼu lenei, auina atu aʼu. Ma sa fetalai mai le Alii: O le a Ou auina atu le muamua.
28 Ma sa ita le lona alua, ma sa lē tausia lona esetete muamua; ma, i lena aso, e etoatele na mulimuli atu ia te ia.


c: text/html

text:
Tala o Faamasinoga
TUUAIA I LE FAALEAGAINA POU TUUGAMAU
O le alii lea o lo o tuuaia i lona faaleagaina o pou o le fale o le tuugamau a le afioga ia Tauiliili Pat Tervola, ua tuuaia nei e le malo i le moliaga mamafa o le faaleaga meatotino i le tulaga muamua, lea e mafai ai ona faasala se tasi i le toese mo le umi e le silia i le 5 tausaga, po o se salatupe e le silia i le $5,000, ia po o faasalaga uma e lua.
Ua fa’atulaga le toe tula’i o Edward Avegalio, i luma o le Fa’amasinoga Fa’aitumalo i le vaiaso nei.
O le aso 22 Iulai 2011 na ripoti ai e le faletua o Tervola lenei mataupu i le Ofisa o Leoleo, ma faagasolo ai loa suesuega. Na faailoa e molimau na fesiligia e leoleo, e faapea, sa latou vaaia le ua molia o lo o ia faaaogaina se samala ta u’amea e sasa ai i lalo pou o le fale o le tuugamau a Tervola.
Na taua e le isi molimau i leoleo e faapea, ina ua ia vaaia le gaioiga o loo faia e le ua molia, na ia aumaia se mea pu’eata peitai, na pupuni e se taavale le vaega o lo o faatino ai le gaioiga a Avegalio.
Ina ua fesiligia e le alii leoleo ia Det. Vili Faapouli, o ia lea na faauluulu i ai le suesueina o lenei mataupu, ia Avegalio i le aso 29 Fepuari 2012, sa ia faamaonia ai, o ia o le ‘nephew’ o le e ana le fanua lea o lo o fausia ai le tuugaumau a Tervola.
Na taua e Avegalio i le alii leoleo e faapea, e le o mananao le aiga e fai se mea i le tuugamau sei vagana ua faia se maliliega, peitai na toe maua e le aiga le tala, ua faaopoopo e le toalua a Tervola, se isi vaega o le fale o le tuugamau, ma faatonuina ai loa e lona aiga le au kamuta e taofi le galuega.
Na taua e Avegalio e faapea, na usitai le au kamuta ma taofi le latou galuega, peitai latou te lei toe tatalaina i lalo vaega ua maea ona latou fausia, o le mea lea na ia faailoa ai i kamuta e faapea, e mafai ona ia tatalaina i lalo vaega ua latou fausia, ma ia alu ai ua aumai ni alii se toalua ma ia faatonuina i laua i le mea e fai, ae leai so la aafiaga i le faatinoina o lenei gaioiga.
Na faamaonia e Avegalio i le alii leoleo lona taina i lalo o pou sima ua maea ona fausia e ala i lona faaaogaina o se samala ta ma’a.
E tusa ai ma faamaumauga a le faamasinoga, e tusa ma le $1,200 le tupe sa faaaluina e le ua tagi i le faatauina mai o mea e faatinoina ai le galuega, atoa ai ma le $1,800 sa faaalu mo le au kamuta.
PENE WELLS
O le aso 15 Iuni lea ua faatulaga e lau ai le faasalaga o Pene Wells e le Faamasinoga Maualuga, ina ua talia e le faamasinoga lana tali ioe i le moliaga ua toe teuteuina nei e le malo, i lalo o se maliliega sa sainia ma talia e le faamasinoga.
O Wells, na uluai tuuaia ma isi alii e toafa mai le kalapu lakapi a Nuuuli i le fasiga o le alii laufali o Ponifasio Vasa mai Samoa i le aso 23 Iulai 2011, lea na tuuaia ai loa o ia i le moliaga mamafa o le faaoolima i le tulaga muamua, ae i lalo o se maliliega ma le malo, ua ia tali ioe ai i le moliaga feololo o le faaoolima i le tulaga lua, lea e mafai ona faasala ai se tasi i le toese mo le umi e le silia i le 5 tausaga, pe faasala foi i se salatupe e le silia i le $5,000.
Ua tautino Wells e faapea, i se taimi o le aso 23 Iulai 2011, sa ia taumafai ai e faia se gaioiga e ono oo ai ni manu’a tiga i le tino o Vasa, ma o lea gaioiga e le tusa ai ma le tulafono.
O lo o taofia pea Wells i le toese e faatali ai le aso lea ua faatulaga e lau ai lana faasalaga i luma o le alii faamasino ia Michael Kruse, ma alii faamasino lagolago ia Logoai Siaki ma Faamausili Faasua Poumele.
I le talia ai e le faamasinoga o le tali ioe a Wells, ua solofua ai loa le moliaga mama o le faatupu vevesi i nofoaga faitele sa faia faasaga ia te ia.
Mai le toalima na tuuaia e le malo i lenei mataupu, e toafa i latou e aofia ai ma Wells ua tali ioe i o latou moliaga, lea e aofaia ai Iopu Siolo ma Pelenato Puautolu lea ua la tali ioe foi i le moliaga mamafa o le faaoolima i le tulaga lua, ae o Selefuti Tago lea ua maea tali ioe i le moliaga mama o le faaoolima i le tulaga tolu, ua maea ona lau lona faasalaga ma o loo faanofovaavaaia o ia.
O le isi toatasi e toalima i ai i latou na tuuaia i lenei mataupu o Fuata’i Tago, lea ua tatala i tua mai le toese e faatali ai le isi laasaga o lana mataupu ma le malo

robotstxt: allowed

filter: keep


text:
I luga o le 12/12/12 (o se aso matagofie) i 20:12 (se taimi talafeagai). Tatou faamaloloina lomiga 0.9.0 o lo tatou plugin. O lenei lomiga e aofia ai se toe tusi autu o lo tatou tulaga ma le itulau pulega. Agai mai le tasi lava le umi itulau ma oi ina le tele o filifiliga i se Ofisa o maseesee tabbed.
O lenei lomiga e le gata teuteu ae e aofia ai foi lua tetele foliga mafai e le tulaga tab maualuluga fou:
1. Aofia ai o le lagolago debugging: O lenei o le a tatou mafai ona tuuina atu le lagolago sili atu e faaaoga ai le tomai plugin e fatu ogalaau, ma faatagaina debugging maotua.
2. tulafono parsing Advanced: O lenei vaega e mafai ai ona suia le auala o loo solia tusitusiga mo le faaliliuga i lou nofoaga. E mafai a granulation ma lelei tele ma talafeagai le afi i lou tulaga faaaogaina patino.
Ae peitai – ona lapataia, latou foliga, e ui lava ina lelei tofotofoina ua faailogaina maualuluga ma faataitai. Faaaoga i latou pe afai e te malamalama i le mea o loo e faia.
O loo i ai le tele o isi vaega ma meaola laʻitiiti faatulagaina e aofia ai, o le toatele o i latou ua tatau lo latou lava tulaga, ae mo le taimi nei, tuu atu i luga o le ogalaau suiga:
* A widget filifilia gagana fou e faavae i luga select2 (pusa filifilia manaia lava ma fuʻa)
* Faaopoopo ctrl ki mo le faatautaiga vave o muamua / poloka sosoo (Faaleleia saosaoa o le galulue faatasi ma le Ofisa o)
* O se avanoa fou e mafai ai ona e toe setiina le faila configuration i le defaults recommanded
* Css faatulagaina e mo autu e lua sefulu sefululua
* Aloese mai le utaina le subwidgets i le itulau tufa
* Aveesea eseesega i le va o gagana editable ma viewable, nei se gagana e mafai ona na o toaaga po o le le atoatoa le malosi
* Le faaatoatoaina jQueriUI e 1.9.2 (e tatau ona avea nei jQuery 1.6+)
* Faatulagaina e le z-faasino upu mo le dropdown faiga tuai (Fono e chemaz)
* Faatulagaina e le meaola laʻitiiti ma le coupling o faigofie Saina ma masani
* Faatulaga meaola laʻitiiti puipuia faaleleia mai lomiga tuai lava
* Taofia faasilasilaga ina ua foafoaina tuusao widgets ma lo tatou galuega tauave
* Aloese mai le toe tusia urls i le gagana faaletonu, mafuli aloaia canonicals
* e manaomia lo tatou faamatalaga pe a mafai ai e le widget faatulagaina o le gagana faaletonu
* Mulimuli ane foia faaliliu ai le faafitauli i MSN ma CR / LF
I le aso mulimuli i le tatalaina i tua uluai, bugs tolu ua aliali ma faatulagaina, pe afai o se mea e le o galulue faigofie, Ia mautinoa e toe faafou ai lau faila.
Olioli i lenei lomiga!


text:
Ia tatou opomauina ma malamalama i le ofoofogia ma le faamanuiaga o le perisitua. Ia tatou talia ma fiafia i tiutetauave ua talosagaina i tatou e faataunuu.
O Le Olioli i le Lele
E tele tausaga talu ai sa matou filifili ai ma nisi uso a kapeteni vaalele e faataunuu se miti faatamaiti o le toe faafouina lea o se vaalele tuai. Sa matou faatauina faatasi se vaalele tuai o le Piper Cub 1938 ma amata loa galuega o le toe faafoiina i ona uluai foliga sa i ai. O le galuega faatino o se galuega sa matou fiafia e fai. Sa i ai se uiga faapitoa mo au ona sa ou aoao e lele i se vaalele faapea a o o’u talavou.
O lenei vaalele na muamua fauina i le mavae ai o le 35 tausaga talu ona faia e le auuso Wright la la’ua malaga lauiloa muamua lava. O le mafaufau ai i lena mea ou te lagona ai lo’u matua tele.
E lei i ai i le afi se masini eletise e ola ai; a o e faaolaina le afi mai le nofoa e nofo ai le ave vaalele, e ao ona i ai se isi tagata i le eleele e taofimauina le peapea ma faataavili i lona malosi atoa seia oo ina ola le afi lava ia. O taimi taitasi e faaola ai le afi o se taimi lea o le fiafia ma le lototoa.
I le taimi lava na lele ai i luga i le ea, sa manino mai ai o le Piper Cub e le o se vaalele saoasaoa. O le mea moni, a malosi le agi mai o se savili, sa foliga mai e pei matou te le o ō. Ou te manatua lo ma felelei faatasi ai ma lo’u atalii talavou i luga ae o autobahn i Siamani ma sa mautinoa lava, o taavale na i lalo ifo sa saoasaoa atu ia i maua!
Ae, oka sou fiafia i lenei vaalele laitiiti! O le ala atoatoa lea sa lagonaina ai le ofoofogia ma le matagofie o le lele. E mafai ona e faalogoina, lagonaina, sosogiina, tofoina, ma vaaia le uiga atoa o le lele. Sa faailoa mai e le auuso Wright i le ala lenei: “E [leai se mea] e tutusa ma lena mea lea e fiafia i ai pailate a o felelei atu i le ea i apaau lapopoa papae.”1
I se faatusatusaga, i le amataga o lenei tausaga sa ou maua ai se avanoa e lele ai i se vaalele tau matautia o le F-18 faatasi ai ma le Blue Angels ua lauiloa i le lalolagi, le vaega felelei faataitai a le Neivi a le Iunaite Setete. Sa pei na lele atu i luga a’e ma ō faatasi ma le manatuaina o mea o le tuanai ona ua atoa lelei le 50 tausaga talu ai, toeitiiti lava o le aso tonu lea, sa faamaea ai au aoaoga o se pailate o vaalele tau.
Ioe, o le aafiaga i le malaga F-18, sa matua ese lava mai le aafiaga i le Piper Cub. Sa faaali mai ai ia te au se matagofie malosi atu o le lele. Sa pei o le faaaogaina o tulafono faasaienitisi o loo i ai o le felelei o vaalele i se ala e sili atu ona atoatoa. Peitai, a o felelei faatasi ai ma le Blue Angels sa faamanatu vave mai ai foi ia te au e faapea o le avea ma se pailate o se vaalele tau e na o alii talavou e faia. E toe sii mai le saunoaga a le auuso Wright, “E sili atu nai lo se isi lava mea, o le lagona [o le felelei] o se tasi o filemu atoatoa, e milo faatasi ma se fiafiaga lea e matuai fālōina uaua uma.”2 Ma le isi, o le felelei faatasi ma le Blue Angels na fautua mai ai se isi ala e matua ese lava o le i ai o “agelu” e siomia oe ma sapasapai oe i luga.
Afai e ao ona e fesili mai ia te au pe o fea o nei aafiaga e lua o le felelei e sili ona ou fiafia i ai, ou te le mautinoa pe mafai ona ou tau atua ia te oe. E tau ina ou faapea atu, i nisi ala manino, sa matua faigata uma. Ae i isi ala, sa tali tutusa lava.
I le Piper Cub faapea ma le F-18, sa ou lagona ai le fiafia, matagofie, ma le olioli i le lele. I vaalele uma e lua sa mafai ona ou malamalama ai i le uiga o le tala a le tusi solo e faapea “[alu ese mai] i sootaga matamataita o le Lalolagi ma [siva] i lagi i luga o apaau e lanu siliva pe a ata.”3
E Tutusa le Perisitua i Soo Se Mea
Ia, atonu tou te fesili, o le a le sootaga a nei aafiaga e lua matua eseese lava o le felelei ma le tatou sauniga i le asō po o le perisitua ua faamanuiaina i tatou e umia po o auaunaga faaleperisitua tatou te matua fiafia uma i ai?
Uso e, pe le moni ea o o tatou aafiaga taitoatasi o auaunaga i le perisitua atonu e fai sina eseese uma? E mafai ona tatou faapea, o nisi o outou o loo felelei i ni vaalele F-18, a o isi o loo felelei i ni Piper Cubs. O nisi o outou o loo nonofo i uarota ma siteki lea o loo i ai tofiga uma, mai lava i le fesoasoani o le taitai vaega o faitaulaga sili i le failautusi a le korama o tiakono, ua faatumuina e se uso toaga o loo umiaina le perisitua. Ua ia te outou le avanoa e auai ai i se faalapotopotoga a se uarota o loo lava ai tagata o loo galulue i tofiga.
O isi o outou o loo nonofo i ni eria o le lalolagi o loo i ai na o ni nai tagata o le Ekalesia ma ē o umiaina le perisitua. Atonu e te lagonaina le tuuatoatasi ma le mamafatu i avega o mea uma e manaomia ona fai. Mo oe atonu e tele lou aofia ai o oe lava ia ina ia mafai ona faaola le afi o auaunaga faaleperisitua. O nisi taimi atonu e foliga mai e le o agai lava i luma lau paranesi po o lau uarota.
Peitai, po o a lava ou tiutetauave po o ni tulaga e ono i ai, ua tatou iloa uma lava o loo i ai pea se olioli faapitoa e sau mai auaunaga tuuto faaleperisitua.
Ou te fiafia lava e lele, pe sa ou lele i se Piper Cub, se F-18, po o se isi lava vaalele. A o ou i ai i totonu o le Piper Cub, ou te lei faitio e uiga i le le saoasaoa; a o ou i ai i totonu o le F-18 ou te lei faitio foi i le taavilivili o faatinoga a le vaalele ma le leai o se faamoemoe lea sa ou lagona ai le le toafimalie ona ua ou matua.
Ioe, o loo i ai pea se mea le atoatoa i soo se tulaga lava. Ioe, e faigofie lava ona maua ni mea e faitio ai.
Ae uso e, o i tatou o e umiaina le Perisitua Paia, e tusa ma le faatulagaga a le Alo o le Atua! Sa tofu i tatou uma ma ni lima na faaee i o tatou ulu, ma tatou maua ai le perisitua a le Atua. Ua tuuina mai ia i tatou le pule ma le tiutetauave e galue ai i Lona suafa o ni Ana auauna i le lalolagi. Pe o se uarota tele po o se paranesi laitiiti, ua valaauina i tatou ia auauna atu, faamanuia, ma galulue i mea uma mo le lelei o tagata uma atoa ai ma mea uma ua tuuina mai i la tatou tausiga. Pe o i ai se isi mea e sili atu ona faafiafiaina?
Ia tatou malamalama, talisapaia, ma lagonaina le olioli i auaunaga i le perisitua.
O Le Olioli i le Perisitua
O lou fiafia e lele o loo uunaia ai le taitaiga o lou olaga atoa. Ae e pei o le faafouina ma le faafiafiaina o ou aafiaga o se pailate, e faapena foi ou aafiaga o se tagata o lenei Ekalesia ua matua faalolotoina, sili atu ona faafiafiaina, ma sili atu ona taua. A o faatofuina au lava ia i auaunaga faale-Ekalesia, ua ou lagonaina le mana silisili ese o le Atua faapea ai foi ma Lona alofa mutimutivale agamalu.
I le avea ai ma se pailate, ua ou oo atu ai i lagi. I le avea ai ma se tagata o le Ekalesia, ua ou lagona ai le alofa ma le tausiga a le lagi.
Mai lea taimi i lea taimi, ou te misia lava le nofo ai i le nofoa ave vaalele. Ae o le auauna ai faatasi ma uso ma tuafafine i le Ekalesia ua faigofie ai ona faatumuina lea vaega. O le mafai ona lagonaina le filemu ma le olioli musuia lea e tupu mai i se vaega itiiti i lenei pogai ma le galuega, lea ou te le manao lava e misia mo soo se mea lava i le lalolagi.
O le asō ua tatou potopoto ai o se tino tele o le perisitua. O lo tatou olioli ma le avanoa paia lea e auauna atu ai i le Alii ma o tatou uso a tagata, ia tuuto atu le mea sili tatou te mafaia i le galuega tautupu o le siitiaina o isi ma le fausiaina o le malo o le Atua.
Ua tatou iloa ma malamalama o le perisitua o le mana ma le pule e faavavau a le Atua. E mafai ona tatou taulotoina faigofie lona faauigaga. Peitai, pe o tatou malamalama moni lava i le taua o le mea o loo tatou tautatala ai? Sei ou toe fai atu: o le perisitua o le mana ma le pule e faavavau a le Atua.
Mafaufau i ai. E auala mai i le perisitua, na foafoaina ai e le Atua ma puleaina ai lagi ma le lalolagi.
E auala mai i lenei mana, Na te togiola ai ma faaeaina Ana fanau, ina ia aumaia le “tino ola pea ma le ola faavavau o le tagata.”4
O le perisitua e pei ona faamalamalamaina ai e le Perofeta o Iosefa Samita, o le “auala lea na amata ai ona faaali mai e le Silisili ese Lona mamalu i le … foafoaga o lenei lalolagi, ma o le auala lava lea o loo faaauau ai pea ona Ia faaali mai o Ia lava i le fanauga a tagata i le taimi nei, ma o le auala foi lava lea o le a Ia faailoa mai ai Ona faamoemoega i le iuga o aso.”5
Ua tuuina mai e lo tatou Tama i le Lagi e ona le mana uma le pule o le perisitua ia i tatou—o tagata faaletino o e, i se faauigaga, e sese ma lē atoatoa. Ua Ia tuuina mai ia i tatou le pule e galulue ai i Lona suafa mo le faaolataga o Ana fanau. E ala mai i lenei mana ua faatagaina ai i tatou e talai atu le talalelei, tuuina atu sauniga o le faaolataga, fesoasoani e fausia le malo o le Atua i le lalolagi, ma faamanuia ma auauna atu i o tatou aiga ma uso a tagata.
Ua Avanoa mo Tagata Uma
O le mana paia lenei o loo tatou umiaina.
O le perisitua, po o soo se tiutetauave o i ai, e le mafai ona faatauina pe faatonuina. O le faaaogaina o le mana o le perisitua e le mafai ona faatosinaina, faatauanauina, pe fai faamalosi i se tofiga, tamaoaiga, po o se aafiaga. O se mana faaleagaga lea e faagaoioi i tulafono faalelagi. E pogai mai i le Tama Faalelagi sili o i tatou uma. O lona mana e le mafai ona pulea ma faatonutonuina tau lava o mataupu faavae o le amiotonu,6 ae le o le faafiaamiotonu.
O Keriso o le puna lea o le pule ma le mana uma o le perisitua moni i le lalolagi.7 O Lana galuega lea, lea ua faamanuiaina ai i tatou e fesoasoani i ai. “Ma e leai se tasi e mafai ona fesoasoani i lenei galuega vagana ai ua lotomaualalo o ia ma tumu i le alofa, ua i ai le faatuatua, faamoemoe, ma le alofa mama, ua faautauta i mea uma, i soo se mea e tuu atu i lana tausiga.”8
Tatou te le galulue mo so tatou lava taui, ae nai lo lena, tatou te saili atu e auauna ma siitia isi i luga. Tatou te le fai faamalosia le taitaiga ae e auala i le “faatauanau, … tali-tiga, … agamaualalo ma le agamalu, ma le alofa faamaoni.”9
O loo avanoa le perisitua a le Atua Silisili ese i alii agavaa po o fea lava le mea o i ai—po o ai lava o latou tuaa, e tusa lava po o le a le faatauvaa o o latou tulaga, i vaega lata mai ma mamao foi o le lalolagi. O loo avanoa e aunoa ma se totogi po o soo se tau faalelalolagi. Ina ia toe faaupuina le saunoaga a le perofeta anamua o Isaia, tagata uma ua galala e mafai ona o mai i le vai, ma e le manaomia ai se tupe ina ia o mai ma aai ai!10
Ma ona o le Togiola e faavavau ma le faigata ona malamalama i ai a lo tatou Faaola, o Iesu Keriso, ua mafai ai e le perisitua a le Atua ona avanoa atu e tusa lava pe o faia ni mea sese pe sa e le agavaa i se taimi ua tea. E auala mai i le faaleleia faaleagaga ma le faagasologa o le faamamaina o le salamo, e mafai ai ona e “tulai ma susulu atu”!11 Ona o le alofa le faatuaoia ma le faamagalo a lo tatou Faaola ma Togiola, e mafai ai ona sii i luga ou mata, ma mama ai ma agavaa, ma tuputupu ae ai o ni atalii amiotonu ma malualii o le Atua—o i latou e umiaina ma le agavaa le perisitua aupito sili ona paia a le Atua Silisili ese.
O Le Ofoofogia ma Faamanuiaga o le Perisitua
Ou te lagonaina se faanoanoa patino mo i latou o e e le malamalama ma talisapaia le ofoofogia ma faamanuiaga o le perisitua. Ua pei lava i latou o pasese i luga o se vaalele e faaaluina o latou taimi e faitio ai i le laitiiti o se pepa pinati a o latou felelei atu i le ea, e maualuga atu i ao—o se mea semanu e ono foai ai e tupu anamua mea uma latou te umiaina ina ia faataitai tasi ai lava!
Uso e, ua faamanuiaina lava i tatou ina ia avea o ni tagata e umiaina ma le lotomaualalo lenei pule ma le mana maoae o le perisitua. Ia tau ina ia tatou tepa i luga o tatou mata ma vaai, iloa, ma taliaina lenei avanoa ona o lona uiga moni lava.
E auala mai i auaunaga amiotonu, alofa, ma le tuuto faaleperisitua, o le a mafai ai ona tatou lagonaina le uiga moni o le faaaliga: “O le a Ou muamua atu i o outou luma. O le a Ou i ai i lo outou lima taumatau ma lo outou agavale, ma o le a i ai lo’u Agaga i o outou loto, ma si’o faataamilo outou e a’u agelu, e sapasapai outou i luga.”12
Ia tatou opomauina ma malamalama i le ofoofogia ma le faamanuiaga o le perisitua. Ia tatou talia ma fiafia i tiutetauave ua talosagaina i tatou e faataunuu—i o tatou aiga ma i o tatou iunite faale-Ekalesia, po o le a lava le tele po o le laitiiti. Ia tatou faateleina pea lo tatou amiotonu, tuuto, faapea ma auaunaga faaleperisitua. Ia tatou maua le olioli i le auauna atu i le perisitua!
E mafai ona tatou faia sili lenei mea e ala i le faaaogaina o mataupu faavae o le malamalama, usiusitai, ma le faatuatua.
O lona uiga, muamua, e manaomia ona tatou iloa ma faaaogaina i o tatou lava olaga ia aoaoga faavae o le perisitua o loo maua i afioga faaalia a le Atua. E taua le malamalama i feagaiga ma poloaiga ia o loo faagaoioia ai le perisitua.13
O le isi, ia tatou atamamai ma ola ai ma le mamalu i lenei malamalama ua maua i taimi uma. Pe a tatou usiusitai i tulafono a le Atua, puleaina o tatou mafaufau ma tino, ma faaogatasi a tatou faatinoga ma mamanu o le amiotonu o loo aoaoina e perofeta, o le a tatou lagonaina le olioli o auaunaga faaleperisitua.
Ma le mea mulimuli, ia faalolotoina lo tatou faatuatua i lo tatou Alii, o Iesu Keriso. Ia tatou ave i o tatou luga Lona suafa ma tautino atu i aso taitasi e toe savavali i le ala o le avea ai ma soo. Ia faaatoatoaina e a tatou galuega lo tatou faatuatua.14 E ala atu i le avea ai ma soo e mafai ai ona faaatoatoaina i tatou i lea laasaga ma lea laasaga e ala i le auauna atu i le aiga, uso a tagata, ma le Atua.
Pe a tatou auauna atu i le perisitua ma o tatou loto atoa, agaga, mafaufau, ma le malosi atoa, o le a tatou mauaina se folafolaga o le malamalama musuia, filemu, ma meaalofa faaleagaga. Pe a tatou faamamaluina le perisitua paia, o le a faamamaluina foi i tatou e le Atua, ma o le a tatou “tutu ma le le pona i [Ona] luma i le aso gataaga.”15
Tau ina ia tatou maua pea ni mata e vaai ai ma ni loto e lagona ai le ofoofogia ma le olioli o le perisitua a lo tatou Atua silisili ese, o lau tatalo lea, i le suafa o Iesu Keriso, amene.
Faaali Mau Faasino
-
1. Wilbur Wright, i le James Tobin, To Conquer the Air: The Wright Brothers and the Great Race for Flight (2003), 238.
-
2. Wright brothers, i le Tobin, To Conquer the Air, 397.
-
3. John Gillespie Magee Jr., “High Flight,” i le Diane Ravitch, ed., The American Reader: Words That Moved a Nation (1990), 486.
-
4. Mose 1:39.
-
5. Aoaoga a Peresitene o le Ekalesia: Iosefa Samita (2007), 108–9.
-
6. Tagai Mataupu Faavae ma Feagaiga 121:36.
-
7. Tagai Eperu 5:4–10; Mataupu Faavae ma Feagaiga 107:3.
-
-
-
10. Tagai Isaia 55:1.
-
-
-
13. Tagai Mataupu Faavae ma Feagaiga 84:33–44; 121:34–46.
-
14. Tagai Iakopo 2:22.
-


text:
Umusaina le Fale Tele o Amerika Samoa
O lo ua atoa tino o le Tama, ua o gatasi fo’i le futia ma le umele i le loto o le tagata ma lana faigamalo ma le finagalo le seua o le Atua, ua fa’ataunu’uina ma le manuia le fa’amoemoe ua loa o epa i le foe, ina ia mafai ona umusaina le Maota o Amerika Samoa e fa’atautaia ai ana fonotaga masani e fia fa’atino fa’asamoa, i ni ana taligamalo ma le aga’i i luma o lona malo fa’ateritori o Amerika.
Ua tu le matila ma ua mata’ina le tuligasi’a aua e tetele Pesega ae ua matua i le lelei, e pei o lafoga sa fa’afofogaina i lea aso iloga i le tatou Malo. Ioe, ua taunu’u le fa’amoemoe, o le la’au o le ola lava lea!
Ua matua atoa le atuvasa i ona teuga e tatau ai i tu ma aga fa’asamoa, ina ua i ai le Fale Tele ae tainane ona fale e tua i ai i tapenaga ma mea e ao ina olioli mai e fa’atino ai le fa’amoemoe o fonotaga, ma mea uma e usuia i le Fale Tele lena.
E ui ina ua maliliu toa o le atunu’u sa latou mua i malae i afuaga o lenei galuega lelei, ae ua iloga fo’i o latou loto i le atunu’u ma lona lumana’i i le galuega ua mae’a fa’atino ma ua tutula’i i le malae o le atuvasa.
Ua tino fo’i lea igoa ua fa’ailo ai le Faletele ma ona atufalega, aua na i ai uma le vasega o ta’ita’i o Malo o le Alamoana o le pasefika, i le aofia sa pa’au mai e maimoaina lea fo’i mata’aga muamua i o tatou laufanua, ua mae’a lelei le Fale Talimalo mo le Malo o Amerika Samoa i le Malae o le Su’igaula a le Atuvasa.
E le gata i lea, ae sa aofia ai le pa’ia maualuga i fa’auluuluga o Malo o Samoa na lua, ma le fa’aafio fo’i o le afioga le Perenise o le Malo o Tonga, e taualoa ai lo latou auai mai i lenei tausaga i le sisigafu’a a Tutuila ma Manu’a.
O se taimi lelei na fa’ataoto e le ta’ita’i o le faigamalo o Amerika Samoa, aua ua fa’atino le fa’amoemoe, ae ua fa’amauina fo’i lona malae i lea taeao. E pei ona saunoa le afioga le Kovana Sili, “O le Faletele lenei mo tupulaga o le lumana’i o Amerika Samoa,” ia fai ma va’aiga ia i latou ituaiga maota sa fa’atautaia ai mataupu o saofa’iga o afio’aga ma aiga Samoa i aso ua tuana’i. Sa mau ai le tofa manino ma le fa’autaga loloto i ona faletele ae a le aga’i mai i o tatou vaitaimi o le tatou faigamalo.
Sa i ai se fa’anoanoaga i lana afioga, ina ua tau lana saunoaga ia i latou na amata afuafuaina lenei galuega. “Ua momoe mai i ti’asa i latou sa fuafuaina lenei fa’amoemoe, ua le va’ai i latou i le aso lenei, peita’i, o lo latou agaga atoa ia tula’i lenei faletele, ona fa’afetaia lea o le Atua.”
Na ia saunoa fo’i ma fa’afetaia le auai fa’apitoa o le faletua Tofiga Tufele Li’amatua, ua fai lava o ia ma sui va’aia o le afioga le Alofioamoa. O le ulua’i tau amataina o lenei poloketi, na afuafua mai lea i le vaitaimi a’o avea le afioga le Ma’oputasi Mauga Tasuaeafe Asuega ma Failautusi o le Malo Fa’alotoifale o le tatou atunu’u i lona Ofisa o Mataupu Tau Samoa, ma latou feutaga’ia ae le’i fa’atinoina se’ia o’o mai i le vaitau ua tula’i mai ai le afioga le Alofioamoa Tufele Li’amatua ma Failautusi o lea lava ofisa.
Na fa’afetaia e le afioga le Kovana Sili, le ali’i Failautusi o le Matagaluega a le Initeria o le Malo tele, Susuga Anthony M Babauta, aua o i latou na fa’atupeina mai le isi vaega tupe na fa’atupe ma mae’a ai le faletele i lona tula’i mai ai nei.
O le aofa’iga o le vaega tupe mai le DOI e $250,000. ae toina mai e le ASG le $50,000. ma ua mae’a ai loa le maota atoa lenei i ona mea e fausia ai, fa’atasi ma le totogi o tagata fa’akonekarate e fausiaina le Faletele.
O le isi fesoasoani sa mafai ona fa’amae’a ai isi tapenaga o le laufanua o le maota lea sa pasia mai lea e le Fono Faitulafono o le tatou malo, i ona maota e lua, ma sa fa’apea fo’i ona fa’afetaia e le Kovana Sili le fesaosoani mai a le afioga le Peresetene o le Senate ma le Fofoga Fetalai o le Maota o Sui.
O nisi o malo fa’aaloalogia sa mafai ona aofia i le Faletele i le taeao ananafi sa aofia ai le afioga le Perenise Fa’apaleina o le Malo o Tonga, Tupouto’a Ulukalala, le afioga le Palemia o Samoa Tuto’atasi Tuilaepa Sa’ilele Malielegaoi, Ulu o Tokelau Aliki Kerisiano Kalolo, Kovana o Tuvalu Iakoba Tae’ia Ialeli, US Coast Guard a le Malo tele Capt. Joanne Nuan ma isi fa’auluuluga o vaega o le Malo o Amerika Samoa, le afioga le Fa’amasino Sili le afioga Lealaialoa M. Kruse, Le Peresetene o le Senate, Leafioga le Tama’ita’i o le Ao Gaoteote Palaie, le afioga le Fofoga fetalai o le maota Savali Talavou Ale, le afifio i Fa’auluuluga o Matagaluega Esese o le Malo, le afifio i afioga i Senatoa o le Maota Maualuga ma Ali’i Faipule o le Maota o Sui o le Fono Faitulafono, ae tainane lava le afifio i susuga i le Aufaigaluega Pa’ia a le Atua, o Failauga o le Upu o soo se Fata Faitaulaga i le atunu’u ma le pa’ia lasilasi o le atunu’u sa auai i le malae o le Su’iga’ula a le Atuvasa i Utulei.
I le polokalama fa’ataoto o le taeao na fa’atulaga ai le susuga le Fa’afeagaiga FT Pesaleli Poufa mai Atu’u EFKAS na te ta’ita’ia le sauniga mamalu i le tatalo, ae o pese ma vi’iga o le sauniga mamalu sa fofogaina lea e le EFKAS i Vatia. O le sauniga fo’i sa i ai se avanoa e saunoa ai le afioga le Palemia o Samoa ma sa ia ‘ave le fa’afetai i le Atua o sosia e tele ua fa’amanuiaina ai Amerika Samoa, ua mafai ai ona tino se galuega tele fa’apenei, e matau i ai le atunu’u i ana tu ma agaifanua.
I le ava fo’i o le taeao fesilasilafa’i, sa mua’i tapa ipu le afioga le Palemia o Samoa Lupesoliai Aiono Tuila’epa Malielegaoi, soso’o le ‘ava a le afioga le Aofa’alupega FT Poufa ae fa’ato’a tapa ipu ai lana afioga le Kovana Sili Togiola Tulafono, soso’o le ava mo le Taitai o le US Coast Guard a le Malo tele, ma fa’asolo ai. O le tofa Afuola Kalasa, sui failautusi o le Ofisa o Mataupu Tau Samoa na saunoa ina ua mae’a le sivaloa ma le fa’atau pa’ia mo le aso iloga o le matagaluega ma le malo.
Ina ua mae’a le ava, sa fa’atautaia loa le ‘aiga matagofie, ae o lo’o fa’afiafia i le autalavou mai le EFKAS i Lauli’i, le afio’aga o lo’o alaalata’i ai le afioga le Alofioamoa ma le Faletua. Na muamua mai i lea ausiva le sao na fa’afiafia ai le Fa’aili Pu a Leoleo mai le Malo o Samoa.
I fa’aaloaloga na faliu i ai le pa’ia o le Ofisa o le Faigamalo Fa’alotoifale a le tatou malo na muamua ai fa’aaloaloga i malo pa’au mai e afua i le afioga le Palemia o Samoa, le susuga le Ta’ita’i o le Sauniga lotu e fa’apa’ia ai le maota, Fa’auluuluga o Malo uma o le pasefika o lo’o aofia i le fa’amoemoe i le taeao ananafi, ae maise ai o sui o le faletolu o faigamalo a Amerika Samoa, le Fa’amasinoga, le Fono faitulafono ma le afioga le Kovana sili.
Na ese fo’i fa’aaloaloga sa saunia lelei mo le afioga le Matuaofaiva ma le falefa o le Aiga Salemalama ona fa’ato’a fa’amae’a ai lea o le aso iloga o le umusaga o le Faletele o le tatou malo ananafi. O le afioga le Agaiotupu ma le Meana’itaua, o le Fesoasoani Pope lea i le afio’aga o Fagaitua Faleagafulu Filipo Taua’i, ma o lo’o galulue pea lava i la’ua i le ekalesia ma le la’ua tofi i Fagaitua, ae o le taleni lea o lo’o fa’ao’aina ai lana susuga le Auauna e lona Atua Soifua.


text:
“Ia Faaauau Pea Ona Faaalia lo Outou Alofa Faaleuso”!
“Ia faaauau pea ona faaalia lo outou alofa faaleuso.”—EPE. 13:1.
PESE: 72, 119
1, 2. Aiseā na tusi atu ai Paulo i Kerisiano Eperu?
I LE tausaga e 61 T.A., sa maua ai e faapotopotoga i Isaraelu le filemu. E ui na faafalepuipui le aposetolo o Paulo i Roma, ae na ia faamoemoe o le a faasaʻolotoina o ia. E leʻi leva talu ona faasaʻoloto lana aumea o Timoteo, ma na laʻua fuafua e asiasi i uso Kerisiano i Iutaia. (Epe. 13:23) Peitaʻi i le lima tausaga na sosoo ai, o le a “siʻosiʻomia Ierusalema e ʻautau,” e pei ona valoia e Iesu. Sa tatau i Kerisiano i Iutaia aemaise i latou i Ierusalema, ona gaoioi vave. Aiseā? Na faailoa atu e Iesu i ona soo, pe a latou vaaia ua siʻosiʻomia Ierusalema e ʻautau, ona latou sosola loa lea.—Luka 21:20-24.
2 Talu mai le 28 tausaga na faia ai e Iesu lenā valoaga, na taulau manuia lava Kerisiano Iutaia i le fesagaʻia o teteega ma sauāga. (Epe. 10:32-34) Peitaʻi, na iloa e Paulo ua toe o se aga ona latou feagai lea ma se tasi o tofotofoga sili o lo latou faatuatua. (Mata. 24:20, 21; Epe. 12:4) Sa manaʻo o ia ina ia latou sauniuni mo so o se mea e tupu. Na latou manaʻomia se faatuatua malosi ma tutumau, ina ia faasaoina ai o latou ola. (Faitau le Eperu 10:36-39.) Na uunaʻia Paulo e le agaga o Ieova ina ia tusia se tusi e faamalosia ai ona uso ma tuafāfine peleina. O lenā tusi ua faaigoaina nei o le tusi o Eperu.
3. Aiseā e tatau ai ona tatou naunau i le tusi o Eperu?
3 E tatau foʻi iā i tatou i aso nei ona naunau i le tusi a Paulo i Kerisiano Eperu i le uluaʻi senituri. Aiseā? Talu ai e faapena le tulaga o loo tatou fesagaʻia. A o faagasolo “aso e sili ona faigatā,” ua feagai tagata o Ieova ma ituaiga eseese o teteega ma sauāga. (2 Timo. 3:1, 12) Ua tatou faamaonia atu lo tatou tuutoina atu ma le malosi o lo tatou faatuatua. O le toʻatele o i tatou, o loo ola i se olaga toʻafilemu ma e lē feagai ma ni sauāga ogaoga. Peitaʻi, e pei o Kerisiano i aso o Paulo, e lē tatau ona galo iā i tatou le mea moni lenei, ua toe o se aga ona tatou feagai lea ma le tofotofoga silisili o lo tatou faatuatua.—Faitau le Luka 21:34-36.
4. O le ā le mau o le 2016, ma aiseā ua talafeagai ai?
4 O le ā e fesoasoani e sauniunia ai i tatou mo mea o le a tutupu i le lumanaʻi? I le tusi o Eperu, na faailoa mai ai e Paulo le tele o vala e fesoasoani e faamalosia ai lo tatou faatuatua. O se tasi o vala tāua o loo faamatilatila i le fuaiupu muamua o le mataupu mulimuli o lenā tusi. O lenā fuaiupu ua filifilia e avea ma mau o le tausaga 2016: “Ia faaauau pea ona faaalia lo outou alofa faaleuso.”—Epe. 13:1.
O le mau o le 2016: “Ia faaauau pea ona faaalia lo outou alofa faaleuso.”—Eperu 13:1
O LE Ā LE ALOFA FAALEUSO?
5. O le ā le alofa faaleuso?
5 O le ā le uiga o le faaalia o le alofa faaleuso? O le upu Eleni na faaaogā e Paulo, phi·la·del·phiʹa, o lona uiga o “faalogona māfana i se uso.” O le alofa faaleuso, e aofia ai faalogona māfana ma malolosi i se tasi o le aiga po o se uō vavalalata. (Ioa. 11:36) E tatou te lē faafoliga atu o ni uso po o ni tuafāfine, ae e tatau ona avea moni i tatou o ni uso ma tuafāfine. (Mata. 23:8) Ua taaofaʻi o tatou faalogona māfana i upu nei: “Ia matuā alofa faapelepele le tasi i le isi i le alofa faaleuso. Ia tausolomua ona faaaloalo le tasi i le isi.” (Roma 12:10) O le alofa faaleuso ma le alofa e faavae i mataupu silisili po o le a·gaʹpe, ua mafai ai e tagata o Ieova ona atiaʻe ni faauōga māfana.
6. O le ā le malamalamaga o Kerisiano moni i le uiga o le alofa faaleuso?
6 Na taʻua e se tasi o faitofā, o le “ʻalofa faaleuso’ o se faaupuga e masani ona faaaogā i tusi faa-Kerisiano.” I le faa-Iutaia, o le upu “uso” e masani ona faasino atu i se tauaiga, ma o nisi taimi e aofia ai ma ē e lē aiga i ai. Ae e lē aofia ai tagata o Nuu Ese. Peitaʻi, o le faa-Kerisiano e aofia ai tagata talitonu uma e tusa po o ā o latou atunuu. (Roma 10:12) Ua aʻoaʻoina i tatou e Ieova ina ia alofa le tasi i le isi ona o i tatou o le ʻauuso. (1 Tesa. 4:9) Ae aiseā e tāua ai ona faaauau ona tatou faaalia le alofa faaleuso?
AISEĀ E TĀUA AI ONA FAAAUAU ONA FAAALIA LE ALOFA FAALEUSO?
7. O ā māfuaaga e tatou te faaalia ai le alofa faaleuso?
7 O le tali faigofie, ona o loo faatalitalia e Ieova i tatou e faaalia le alofa faaleuso. E lē mafai ona tatou faapea atu e tatou te alolofa iā Ieova, ae e tatou te lē alolofa i o tatou uso. (1 Ioa. 4:7, 20, 21) E lē gata i lea, e tatou te manaʻomia o tatou uso, aemaise lava i taimi faigatā. Na iloa e Paulo, o nisi o Kerisiano Eperu lea na ia tusi atu i ai, ua toeitiiti oo i le taimi e tatau ona tuua ai o latou aiga ma meafaitino. Sa faamatala e Iesu le faigatā o tulaga i lenā vaitaimi. (Mare. 13:14-18; Luka 21:21-23) O lea a o leʻi oo mai lenā taimi, sa manaʻomia e Kerisiano ona faamalosia le alofa o le tasi i le isi.—Roma 12:9.
8. O le ā e manaʻomia ona tatou faia a o leʻi gāpā le puapuaga tele?
8 Ua toe o se aga ona tatala lea o matagi o le faaumatiaga o le puapuaga tele. (Mare. 13:19; Faaa. 7:1-3) O lea, e tāua ona tatou utagia le fautuaga faagaeeina lenei: “Loʻu nuu e, ia outou ō ma ulu atu i o outou potu i totonu ma tapuni o outou faitotoʻa. Ia outou lalafi mo se taimi puupuu seʻia mavae atu le toʻasā.” (Isa. 26:20) O nei “potu i totonu” e ono faasino atu i faapotopotoga. O i inā e tatou te ō mai faatasi ai ma uso ma tuafāfine e tapuaʻi ai iā Ieova. Peitaʻi, e lē lava le tau ina faapotopoto faatasi e lē aunoa. Na faamanatu atu e Paulo i Kerisiano Eperu e tatau ona latou faaaogā na faatasiga e faatupu ai “le alofa ma galuega lelei.” (Epe. 10:24, 25) E manaʻomia ona tatou atiaʻe le alofa faaleuso i le taimi lenei, ona o le a fesoasoani iā i tatou pe a feagai ma so o se tofotofoga i le lumanaʻi.
9. (a) O ā avanoa ua tatou maua e faaalia ai le alofa faaleuso? (e) Faamatala ni faaaʻoaʻoga o le faaalia e tagata o Ieova o le alofa faaleuso. (Tagaʻi foʻi i le faaopoopoga.)
9 I le taimi lenei a o leʻi gāpā le puapuaga tele, ua matuā manaʻomia lava ona faaalia le alofa faaleuso. O le toʻatele o o tatou uso o loo aafia i mafuiʻe, lologa, afā, sunami, po o isi mala faalenatura. Ae o nisi o o tatou uso o loo mafatia i teteega ma sauāga. (Mata. 24:6-9) E lē gata i lea, o faigatā tau tamaoaiga o loo tatou fesagaʻia i aso taʻitasi ona o faiga piʻopiʻo a lenei faiga o mea. (Faaa. 6:5, 6) A o faatuputupulaʻia faafitauli, o le avanoa lelei lea e faaalia ai le malosi o lo tatou alofa faaleuso. E ui ua “maalili le alofa o le toʻatele [o tagata],” ae e manaʻomia pea ona faaalia le alofa faaleuso.—Mata. 24:12. [1]
E FAAPEFEA ONA TATOU FAAALIA PEA LE ALOFA FAALEUSO?
10. O le ā o le a tatou iloiloina?
10 E ui i le tele o faafitauli o loo tatou fesagaʻia, ae e faapefea ona faamautinoa o loo tatou faaalia pea le alofa faaleuso? O ā auala e faamaonia ai e faapena o tatou faalogona i o tatou uso? Na māeʻa loa ona taʻua e Paulo le “faaauau pea ona faaalia lo outou alofa faaleuso,” ona ia lisiina lea o auala eseese e faia ai faapea e Kerisiano. Seʻi o tatou iloiloina nei nisi o auala e ono.
11, 12. O le ā le uiga o le faaalia o le agaga talimālō? (Tagaʻi i le ata i luga aʻe o le matua.)
11 “Aua neʻi galo le agaga talimālō.” (Faitau le Eperu 13:2.) I le uluaʻi gagana, o le upu e faaliliuina mai ai le upu “talimālō,” e uiga atu i le “agalelei i tagata ese.” O lenei faaupuga e tatou te manatua ai Aperaamo ma Lota. Sa faaalia e nei tane le agalelei i ni tagata asiasi e la te lē iloaina. Ae o nei tagata asiasi o ni agelu. (Kene. 18:2-5; 19:1-3) Na faaaogā e Paulo nei faaaʻoaʻoga e faalaeiau ai Kerisiano Eperu e faaalia le alofa faaleuso e ala i le talimālō.
12 Pe e tatou te valaauliaina isi i o tatou fale mo se taumafataga, po o se faatasiga po o ni faalaeiauga foʻi? E tatou te lē mananaʻo e fai ni sauniuniga se tele pe taugatā ina ia faaalia ai le agaga talimālō, pe e tatou te mananaʻo foʻi e valaaulia na o i latou e toe tauia i tatou i nisi auala. (Luka 10:42; 14:12-14) O lo tatou sini o le fefaalaeiauaʻi, ae e lē o le faaofo o isi. E ui e tatou te lē masani lelei i la tatou ovasia o le matagaluega ma lana avā, ae pe e te naunau e talimālō iā i laʻua? (3 Ioa. 5-8) E ui i lo tatou pisi ma popolega i aso taʻitasi, ae e ese le tāua o le “aua neʻi galo le agaga talimālō.”
13, 14. E faapefea ona tatou “manatua i latou o saisaitia i le falepuipui”?
13 “Ia manatua i latou o saisaitia i le falepuipui.” (Faitau le Eperu 13:3.) E leʻi talanoa Paulo e faatatau i so o se pagota i le falepuipui. Ae sa ia talanoa e faatatau i uso o loo faafalepuipui ona o lo latou faatuatua. Sa faafalepuipui foʻi Paulo i le pe ā ma le fā tausaga, lea na ia tusia ai lenei tusi i Kerisiano Eperu. (Fili. 1:12-14) Na ia faamālō atu i uso mo le ʻfaaalia o le tigā alofa iā i latou o i le falepuipui.’ (Epe. 10:34) E iai ē na mafai ona asiasi iā Paulo a o falepuipui, peitaʻi sa mamao ese Kerisiano Eperu mai iā te ia. Na faapefea la ona latou manatua o ia? Na mafai ona latou faia faapea e ala i le tatalo mo ia.—Epe. 13:18, 19.
14 I aso nei, o loo tatou mamao ese foʻi mai uso o loo i falepuipui. Atonu e lē mafai ona tatou fesoasoani iā i latou e pei o Molimau o loo nonofo latalata i falepuipui. Ae e mafai ona faaalia lo tatou tigā alofa ma le alofa faaleuso, e ala i le manatuaina pea o nei auauna faamaoni i a tatou tatalo, ia tatou talosaga atu iā Ieova mo i latou. O se faaaʻoaʻoga, ia tatou manatua uso ma tuafāfine, e oo foʻi i fanau o loo faafalepuipui i Eritrea, e aofia ai uso e toʻatolu o Paulos Eyassu, Isaac Mogos, ma Negede Teklemariam, ia ua falepuipui mo le silia i le 20 tausaga.
15. E faapefea ona tatou faamamaluina a tatou faaipoipoga?
15 “Ia faamamaluina e tagata uma le faaipoipoga.” (Faitau le Eperu 13:4.) E faamaonia foʻi lo tatou alofa faaleuso e ala i le faatumauina o le tulaga mamā. (1 Timo. 5:1, 2) O se faaaʻoaʻoga, pe a tatou faia ni feusuaʻiga lē mamā ma se uso po o se tuafafine, o le a faaleagaina ai lenā tagata ma lona aiga. O le a lē maufaatuatuaina ai foʻi i tatou e le ʻauuso. (1 Tesa. 4:3-8) Seʻi mafaufau i faalogona o se avā pe a ia iloa o loo matamata lana tane i ata matagā tau feusuaʻiga. Pe e faaalia ai lona alofa i lana avā faapea lona faaaloalo i le faaipoipoga?—Mata. 5:28.
16. E faapefea i le lotomalie ona fesoasoani iā i tatou e faaalia le alofa faaleuso?
16 “Ia outou lotomalilie i mea ua iai iā te outou.” (Faitau le Eperu 13:5.) O le lotomalie moni e faavae i lo tatou faatuatuaina o Ieova, lea e mafai ona tatou maua ai le vaaiga paleni i meafaitino. (1 Timo. 6:6-8) O le a fesoasoani lea iā i tatou e iloa ai o la tatou faiā ma Ieova ma uso Kerisiano e sili mamao atu ona tāua nai lo o tupe ma meafaitino. O le tagata e lotomalie, e lē faitio i o latou tulaga pe faitio foʻi i o latou uso. E lē lotoleaga pe matapeʻapeʻa foʻi. Nai lo o lea, o le a ia lotomalie ma faaalia le limafoaʻi.—1 Timo. 6:17-19.
17. E faapefea i le “lototele” ona fesoasoani iā i tatou e faaalia ai le alofa faaleuso?
17 ʻIa lototetele.’ (Faitau le Eperu 13:6.) O lo tatou faatuatuaina o Ieova e maua ai le lototele, e tusa po o ā luʻi e tatou te fesagaʻia. O lenei lototele, e tatou te maua ai le vaaiga mautinoa. O lo tatou alofa faaleuso faapea le iai o se vaaiga mautinoa, o le a tatou atiaʻe ma faamāfanafanaina ai uso talitonu. (1 Tesa. 5:14, 15) E tusa pe feagai le lalolagi ma tulaga faigatā a o faagasolo le puapuaga tele, o le a mafai ona tatou ʻtutū i luga ma ea i luga o tatou ulu,’ ona ua lata ona laveaʻiina i tatou.—Luka 21:25-28.
18. E faapefea ona faamalosia lo tatou alofa faaleuso i toeaina o la tatou faapotopotoga?
18 “Ia manatua i latou o loo taʻimua iā te outou.” (Faitau le Eperu 13:7, 17.) Pe a tatou mafaufau i galuega fitā o loo faia e toeaina mo i tatou, o le a faamalosia ai lo tatou alofa ma le talisapaia o i latou. E lē totogiina a latou galuega mamafa. O lea e tatou te lē mananaʻo e mou atu lo latou olioli ona o a tatou gaoioiga. O lo tatou usiusitaʻi ma gauaʻi, o le a tatou ʻmatuā faaaloalo ai iā i latou ma le alofa ona o la latou galuega.’—1 Tesa. 5:13.
IA ATOATOA ONA FAIA FAAPEA
19, 20. E faapefea ona tatou faaalia pea le alofa faaleuso i se auala atoatoa?
19 E mautinoa ua lauiloa tagata o Ieova i le alofa faaleuso. O le tulaga foʻi lenā sa iai i aso o Paulo. O lea na ia faalaeiauina ai i latou “ina ia atoatoa ona faia o lea mea.” (1 Tesa. 4:9, 10) E telē le avanoa e mafai ona faaleleia ai lea vala.
20 Pe a tatou vāai i le mau i lenei tausaga atoa, ia mafaufau loloto i fesili nei: E faapefea ona ou faaalia atili le agaga talimālō? E faapefea ona ou manatua uso o loo i falepuipui? Po o oʻu faaalia le faaaloalo mo le faatulagaga a le Atua o le faaipoipoga? O le ā e fesoasoani iā te aʻu ina ia maua le lotomalie moni? E faapefea ona faamalosia loʻu maufaatuatuaina o Ieova? E faapefea ona ou galue soosootauʻau pea ma ē o loo taʻimua? Pe a tatou faaleleia na vala e ono, o le a lē tau ina avea le mau o le tausaga o se faailoilo i le Maota mo Sauniga. Ae o le a faamanatu mai ai iā i tatou e tatau ona utagia le apoapoaʻiga lenei: “Ia faaauau pea ona faaalia lo outou alofa faaleuso.”—Epe. 13:1.
^ [1] (palakalafa e 9) Mo faaaʻoaʻoga o auala e faaalia ai e Molimau a Ieova le alofa faaleuso i taimi o mala, tagaʻi i Le Olomatamata o Iulai 15, 2002, itulau e 8-9, ma Setema 15, 2009, itulau e 18-20.


text:
Tala 110: Timoteo—Fesoasoani Fou a Paulo
O LE tama talavou lenā o Timoteo o loo e vaai iai o faatasi ma le aposetolo o Paulo. E nofo Timoteo ma lona aiga i Lusa. O le igoa o lona tinā o Eunike a o le tinā o lona tinā o Loi.
O le faatolu lenei ona asiasi atu Paulo i Lusa. E tusa o se tausaga ua mavae talu ona ō Paulo ma Panapa i ina i se la tala‘iga muamua. Ae o lenei ua toe fo‘i atu iai Paulo ma Sila.
Pe e te iloa le tala a Paulo o loo fai iā Timoteo? ‘Pe e te fia sau iā i ma‘ua ma Sila?’ o lana fesili lea. ‘E mafai ona ma faaaogāina lau fesoasoani i le tala‘i atu i tagata i nuu mamao.’
‘Ua lelei,’ o le tali lea a Timoteo, ‘Ou te fia alu.’ Ona tuua lea e Timoteo lona aiga ae ō atu ma Paulo ma Sila. A o le‘i tatou a‘oa‘oina e uiga i la latou malaga, se‘i o tatou vaai muamua po o a mea na tutupu iā Paulo. Ua tusa e 17 tausaga talu ona faaali atu Iesu iā te ia i le ala i Tamaseko.
Manatua, na alu atu Paulo i Tamaseko e sauā i soo o Iesu, ae o lenei ua avea ia ma soo! Mulimuli ane ua fia fasioti e ni fili Paulo talu ai lana a‘oa‘oga e uiga iā Iesu. Ae na fesoasoani le ‘ausoo ia faasola o ia. Na latou tuuina o ia i totonu o se ato ma tuutuu ifo o ia i lalo i le pā o le aai.
Mulimuli ane ona alu lea o Paulo e tala‘i i Anetioka. O i ina na ta‘ua muamua ai lava soo o Iesu o Kerisiano. Ona aauina atu lea o Paulo ma Panapa mai Anetioka i se malaga tala‘i i atunuu mamao lava. O se tasi o aai na ia asiasi atu iai o Lusa, le nuu o Timoteo.
E tusa nei ua mavae se tausaga ma ua toe fo‘i mai Paulo i Lusa i lana malaga lona lua. Ina ua o Timoteo ma Paulo ma Sila, pe e te iloa o fea na ō iai? Vaai atu i le faafanua, ma se‘i tatou a‘oa‘oina ni isi o nofoaga.
Muamua, na latou ō i Ikonio, lona lua o le aai o Anetioka. Mavae lenā ona latou ō lea i luga i Teroa, ma Filipi, Tesalonia ma Perea. Pe o e iloa atu Atenai i le faafanua? Na tala‘i Paulo i ina. Ina ua uma lenā na latou faaaluina se tausaga ma le afa e tala‘i ai i Korinito. Mulimuli lava, ona latou malaga puupuu lea i Efeso. Ona latou toe fo‘i mai lea i le vaa i Kaisareia, ma malaga atu i Anetioka, i le mea o nofo ai Paulo.
O lea la, na malaga Timoteo i le selau ma selau o maila e fesoasoani iā Paulo e tala‘i le “tala lelei” ma amata faapotopotoga Kerisiano e tele. A e matua, pe o le a avea ea oe ma se auauna faamaoni a le Atua e pei o Timoteo?
Galuega 9:19-30; 11:19-26; mataupu e 13 seia oo i le 17; 18:1-22.
1. Roma; 2. Melita; 3. Perea; 4. Tesalonia; 5. Korinito; 6. Filipi; 7. Atenai; 8. Kereta; 9. Teroa; 10. Efeso; 11. Meleto; 12. Kolose; 13. Anetioka; 14. Ikonio; 15. Lusa; 16. Kuperu; 17. Anetioka; 18. Kaisareia; 19. Iopa; 20. Tamaseko; 21. Ierusalema; 22. Le Sami Tele (Metitirani)
Fesili
- O ai le tama talavou o loo i le ata, o fea e nofo ai, ma o ai igoa o lona tinā ma le tinā o lona tinā?
- O le ā le tala a Timoteo ina ua fesili i ai Paulo pe e mana‘o e latou te ō faatasi ma Sila e tala‘i i tagata i nuu mamao?
- O fea na ta‘ua muamua ai lava soo o Iesu o Kerisiano?
- Ina ua tuua e Paulo ma Panapa ia Anetioka, o ā isi aai na asiasi iai?
- Na faapefea ona fesoasoani Timoteo iā Paulo, ma o le ā le fesili e ao i talavou i aso nei ona fesili ifo iā i latou lava?
Fesili faaopoopo
- Faitau le Galuega 9:19-30.
Na faapefea ona faaalia e le aposetolo o Paulo le faautauta ina ua fetaia‘i ma teteega i le tala lelei? (Galu. 9:22-25, 29, 30; Mata. 10:16)
- Faitau le Galuega 11:19-26.
E faapefea ona faaalia e le tala i le Galuega 11:19-21, 26, o loo faatonutonuina e le agaga o Ieova le galuega tala‘i?
- Faitau le Galuega 13:13-16, 42-52.
E faapefea ona faaalia i le Galuega 13:51, 52 e le‘i faavaivai le ‘ausoo ona o teteega? (Mata. 10:14; Galu. 18:6; 1 Pete. 4:14)
- Faitau le Galuega 14:1-6, 19-28.
E faapefea ona fesoasoani le faaupuga “ona la tuuina atu lea o i latou i le Alii” e aveesea ai le soona popole a o tatou fesoasoani atu i tagata fou? (Galu. 14:21-23; 20:32; Ioa. 6:44)
- Faitau le Galuega 16:1-5.
E faapefea i le lotomalie o Timoteo e peritomeina o ia ona faamatilatila ai le tāua o le faia o mea uma lava “ona o le tala lelei”? (Galu. 16:3; 1 Kori. 9:23; 1 Tesa. 2:8)
- Faitau le Galuega 18:1-11, 18-22.
O le ā ua faaalia e le Galuega 18:9, 10 e faatatau i le vaega o faia e Iesu i le faatonutonuina o le galuega tala‘i, ma o le ā ua tatou mautinoa ai ona o lenā mea? (Mata. 28:20)
Faitau Atili
Sa Naunau Timoteo e Fesoasoani i Tagata
E faapefea ona e maua se olaga fiafia e pei o Timoteo?


text:
Fautua Togiola LBJ vaavaai si’itaga totogi talavai ma vailaau
Ua tu’uina atu e le alii kovana sana tusi i le Komiti Faafoe ma le Pulega a le Falemai o le LBJ i Fagaalu, ina ia iloilo ma le toto’a ni a latou si’itaga mo vailaau ma talavai, ina ia talafeagai ma le manaoga e pei ona tula’i mai i le taimi nei, ina ua le mafai e le Fono Faitulafono ona tali mai i manaoga sa tuuina atu i ai, mo ni fesoasoani tau tupe mo le falema’i.
Na faamaonia e le afioga i le matua ia Togiola Tulafono i luga o lana polokalame i le faaiuga o le vaiaso na te’a nei e fa’apea, o lana tusi lea ua ia tuuina atu i le pulega a le falema’i, e le gata o loo faailoa atu i ai aiaiga uma o le $3 miliona lea na pasia e le Fono mai le Teugatupe o Taui mo Tagata Faigaluega a le malo, ae ua tuuina atu ai fo’i ma sana fautuaga, ina ia faaaoga le avanoa lenei e vaavaai ai loa i ni si’itaga e tuuina atu mo a latou talavai ma vailaau.
A’o le’i faia le faaiuga a le Fono Faitulafono latou te teena ai pili tupe sa faaulu e le kovana i lana fono faapitoa na mae’a atu nei, na saunoa ai foi le alii kovana e faapea, afai e le pasia e le fono pili tupe ua ia faaulu, e tasi lava le auala e aapa i ai le falemai ina ia maua mai ai se tupe e fesoasoani i lana tautua, o le toe faaauau lea o siitaga i ana pili.
“O lea la ua tuuina atu la’u tusi i le pulega a le falemai, ua tatau ona faaaoga le avanoa lea e toe tilotilo ai i a latou totogi o talavai ma vailaau, ma fai se fetu’unaiga ina ia talafeagai ma le malosi o le atunu’u, a ia maua atili ai se seleni e fa’ataunu’uina ai tulaga uma ia, ona ua le mafai ona ausia tulaga sa tu’uina atu ai le talosaga i le fono, ona o le faaiuga e pei ona faia e le Senate,” o le saunoaga lea a le alii kovana.
Saunoa Togiola, o le faaiuga a le Senate ua faia i pili tupe sa tuuina atu i ai, o aga lava ia o galuega, e leai se isi e fau malo i sona manatu, peitai e le avea ia tulaga ma itu e taofia ai galuega mo le toe faafo’iina atu o le aufaigaluega a le falema’i, i le toe mauaina lea o a latou itula o loo faaitiitia.
“E faamalulu atu ai le atunuu ona o ia tulaga i siitaga ua ou fautuaina mo le falema’i, ae ou te manatu o le a i ai pea sina siitaga mo totogi o talavai ma vailaau, ona ua le maua le sini e pei ona ou talosagaina ai le fono,” o le isi lea saunoaga a le alii kovana, faatasi ai ma lana tautinoga, e le muta ai ii taumafaiga a le malo i le tau sailiina lea o se fesoasoani mo le falemai, ae o le a taumafai pea e saili se auala e maua ai se isi fesoasoani mo le falema’i i le lumana’i.
“E le gata ai ii a matou sailiiliga, matou te tu’itu’i atu pea, o le matou tiute tauave lena, e fai pea la matou galuega o le faaoloolo maau atu ma talosaga atu ina ia to maia le tofa a le fono, mo se fesoasoani mo le falema’i a le atunu’u,.”
E faalua ona taua e le alii kovana le upu, “faamalulu atu i le atunuu”, ona e i ai lona talitonuga, o le a aafia foi le atunuu i se isi siitaga a le falemai i talavai ma vailaau.
“Le atunuu e, e faamalulu atu, afai e i ai ni tulaga faapena o le a outou maitauina, e pei o ni siitaga a le falema’i, malu ave i fale o outou finagalo, ae le mafai ai lava ona tatou solomuli i le faafoeina o le tatou falemai, aua e tatau ona tatou fausia pea auala uma ina ia gafatia ai e le falemai ona togafiti ma tusi le soifua maloloina o le atunu’u.”
O le vaiaso na tea nei na faamaea atu ai e le malo le $1.5 miliona mo le falemai, mai le $3 miliona lea na pasia e le fono e non mai le Teugatupe o Taui o Tagata Faigaluega, ma le faamoemoe e totogi i le lafoga e 2% mai totogi o tagata faigaluega lea ua sii i le tausaga lenei.
Na faasea se tama matua i luga o le polokalame ona o lana fualaau na alu atu e toe faatumu mai i le falemai i le vaiaso na te’a nei, peitai sa faailoa ane i ai e le Faletalavai, e tolu itula e faatali ai mo le toe faatumuina lea o lana fagu fualaau ona faatoa piki lea.
Fai mai le tomumu a le tama lea i luga o le polokalame, na fiu e talosaga i le tagata faigaluega a le Faletalavai o ia e mamao le mea e sau ai, e le mafai foi ona faatali mo se 3 itula ae sa tumau pea le faatonuga e tolu itula ona toe piki lea o lana fagu fualaau.
Na faamanino e se tagata faigaluega mai le faletalavai na valaau atu i luga o le polokalame e faapea, ua mafua lea suiga ona e le gata ua faaitiitia itula faigaluega a tagata faigaluega a le falema’i, ae e le lava foi le aufaigaluega a le Fale Talavai e faatinoina lea auaunaga.
Na taua e le alii lea e faapea, e ave le latou faamuamua i gasegase e umi le taimi na faatali ai mo le vaaia o le foma’i e pei o fanau ma tagata matutua, ae o i latou ia e malaga atu e toe faatumu a latou fualaau, a uma ona momoli atu le fagu fualaau i le ofisa mo le toe faatumuina, ona alu lea o le tagata e fai nisi galuega ae toe faatatau atu i le maea ai o le tolu itula mo le pikiina o le fagu fualaau.


text:
MATAUPU 135
Ua Faaali Atu Iesu o Lē ua Toe Faatūina i le Toʻatele
UA FAAALI ATU IESU I NISI O SOO I LE AUALA I EMAU
UA FAAMATALA ATU PEA E IESU TUSITUSIGA PAIA I ONA SOO
UA LĒ TOE MASALOSALO TOMA
O loo faagasolo pea le Aso Sa Nisani 16, ma o loo mafatia pea soo o Iesu. E latou te lē o malamalama i le uiga o le tuugamau ua avanoa. (Mataio 28:9, 10; Luka 24:11) I lenā lava aso, ua tuua ai e Kaleopa ma se isi soo Ierusalema ae agaʻi atu i Emau, lea e pe ā ma le fitu maila (11 km) le mamao.
A o la savavali i le ala, ua la talatalanoa i mea ua tutupu. Peitaʻi, ua faalatalata atu se tagata ese iā i laʻua ma fesili atu: “O ā ea mea o lua talatalanoa i ai a o lua savavali?” Ua tali mai Kaleopa: “Po o oe o se tagata ese i Ierusalema ua e lē iloa ai mea ua tutupu i nei aso?” Ua toe fesili atu le tagata ese: “O ā mea?”—Luka 24:17-19.
Ua la tali mai: ʻO mea e faatatau iā Iesu le Nasareta. Na matou faamoemoe o lenei tagata na filifilia e laveaʻiina Isaraelu.’—Luka 24:19-21.
Ua faamatala atu e Kaleopa ma le isi soo mea na tutupu i lenā lava aso. Ua la faapea atu, na taunuu atu nisi o fafine i le tuugamau ae ua leai se tino maliu o Iesu, ma sa latou vaaia foʻi se mea ofoofogia, o agelu o ē na faapea mai ua toetū Iesu. Na ō atu foʻi nisi i le tuugamau ma “maua ai mea e pei ona faamatalaina e fafine.”—Luka 24:24.
Ua manino mai, e matuā lē malamalama lava nei soo e toʻalua i le uiga o mea ua tutupu. Ua aafia ai o la loto i o la manatu sesē. O lea, ua tali atu ai ma le mautinoa le tagata ese ina ia faasaʻo ai o la manatu: “Pagā oulua o tagata lē faautauta ma o ē e talitonugatā i mea na taʻua e perofeta! Pe e lē tatau ea ona tigāina le Keriso i nei mea uma ma ulu atu i lona mamalu?” (Luka 24:25, 26) Ua faamatala atu e le tagata ese i nei soo e toʻalua, le tele o faamatalaga mai i Tusitusiga Paia e faatatau i le Keriso.
Ua taunuu atu nei i latou e lata i Emau. Peitaʻi, o loo fia faalogologo atu pea nei soo e toʻalua i le tagata ese. O lea ua la tauanau ai o ia e faapea: “Tatou nonofo auā ua leva le aso ma o le a pō.” O lea, ua nofo ai lenei tagata ese e taumafa faatasi ma i laʻua. Ae a o ia faia le tatalo, vaevae le falaoa ma tufatufa atu iā i laʻua, ua la iloa o ia. Peitaʻi ua mou ese o ia. (Luka 24:29-31) O lea la ua mautinoa e nei soo ua toetū Iesu.
O le fiafia tele o nei soo, ua faapea ane ai le tasi i le isi: “Pe e leʻi mū ea o ta loto a o fetalai mai o ia iā i taʻua i le auala, ma faamatala mai Tusitusiga Paia?” (Luka 24:32) Ua la toe faanatinati atu nei i Ierusalema, ma ua la maua ai le ʻauaposetolo ma ē o loo latou faatasi. Ae a o leʻi fai atu se la faamatalaga, ua faapea atu nisi: “E moni, ua toetū le Alii ma na faaali atu o ia iā Simona!” (Luka 24:34) O lea, ua la faamatala atu ai loa le auala na faaali atu ai Iesu iā i laʻua. Ioe, o i laʻua foʻi o ni ē na molimauina ua toe faatūina mai Iesu.
Peitaʻi ua faateʻia i latou uma, ina ua faaali atu Iesu iā i latou i totonu o le potu o loo latou iai. E faigatā ona latou talitonu e mafai ona tupu lenei mea, auā na latou lokaina faitotoʻa ona o le fefefe i tagata Iutaia. E ui i lea, ua tū Iesu i lo latou lotolotoi ma fetalai atu i se leo mālū: “Ia outou maua le filemu.” Peitaʻi ua fefefe i latou, ma “manatu o loo latou vāai atu i se agaga” e pei foʻi ona latou manatu i ai i le taimi ua teʻa.—Luka 24:36, 37; Mataio 14:25-27.
Ina ia faamautinoa atu e lē o ia o se agaga pe e na o se vaaiga, ae e iai lona tino faaletino, ua faaali atu e Iesu iā i latou ona lima ma ona vae ma faapea atu: “Aiseā ua outou atuatuvale ai ma masalosalo o outou loto? Ia vaavaai mai i oʻu lima ma oʻu vae; o aʻu lenei, ia paʻi mai ma vāai mai auā e leai se tino ma ni ivi o se agaga e pei ona outou vaavaai mai ai iā te aʻu.” (Luka 24:36-39) Ua matuā fiafia i latou ma taufaiofo i lenei mea. Peitaʻi, e faigatā lava ona latou talitonu e moni lenei mea ua tupu.
Ua taumafai e Iesu se isi auala e faamaonia atu ai iā i latou ua toe soifua moni o ia, e ala i le fesili atu: “Pe e iai sa outou meaʻai?” Ua latou avatu iā te ia se fasi iʻa tunu. Ua ia tago atu i ai ma taumafa, ona ia faamatala atu lea iā i latou o ana fetalaiga na fai atu a o leʻi oo i lona maliu, ma ʻe tatau ona faataunuuina o mea uma ua tusia i le tulafono a Mose, ma le ʻau Perofeta ma Salamo e faatatau iā te ia.’—Luka 24:41-44.
Sa fesoasoani Iesu iā Kaleopa ma le isi soo ina ia malamalama i Tusitusiga Paia. O le mea foʻi lenā ua ia faia mo i latou uma o loo faapotopoto i totonu o le potu. O lea, ua ia fetalai atu ai: “E pei ona tusia, e tigāina le Keriso ma toetū mai i le oti i le aso lona tolu, ma e ao ona talaʻi atu i atunuu uma le salamō mo le faamagaloina o agasala ona o lona suafa, e amata atu i Ierusalema, e fai foʻi outou ma molimau i nei mea uma.”—Luka 24:46-48.
E lē o iai le aposetolo o Toma i le taimi lea. I nai aso e mulimuli ane ai, ua faapea atu ma le fiafia isi soo iā te ia: “Ua matou vāai i le Alii!” Ua tali mai Toma: “Ou te lē talitonu seʻiloga lava ou te vaai i manuʻa i ona lima i mea na tutuʻi i fao, ma tuu loʻu tamatamaʻilima i manuʻa o mea na tutuʻi i fao, ma loʻu lima i lona itu.”—Ioane 20:25.
I le valu aso mulimuli ane ai, ua toe faapotopoto foʻi le ʻausoo i totonu o se fale o loo loka faitotoʻa, ma o lea ua iai ma Toma. Ua tū Iesu i lo latou lotolotoi, ua liutino tagata ma fetalai atu: “Ia outou maua le filemu.” Ua faliu atu o ia iā Toma ma faapea atu: “Tuu mai lou tamatamaʻilima i ī, ma vaai mai i oʻu lima, ma tuu mai lou lima i loʻu itu, ma soia e te masalosalo, a ia e talitonu mai.” Ua tali mai Toma: “Loʻu Alii e, ma loʻu Atua!” (Ioane 20:26-28) O lea, ua talitonu nei Toma o Iesu lea ua toe soifua mai o se foafoaga agaga malosi, ma ua fai ma sui o Ieova le Atua.
Ua fetalai atu Iesu iā te ia: “Po ua e talitonu mai ea ina ua e vaai mai iā te aʻu? E fiafia i latou e lē vāai mai ae talitonu mai pea.”—Ioane 20:29.


text:
FILTER, UABPepa pisinisi tafailagi
FILTER, UAB
Aveina opitika, Boilers musuia-kasa, Design galuega, Energetics, Faasalalauina pamu +35
Lōmiga
FILTER, UAB
Tusi faamaonia
Faafanua
Gaoioiga vaega
Aveina opitika, Boilers musuia-kasa, Design galuega, Energetics, Faasalalauina pamu, Faʻaautomatika, Faʻaautomatika o oloa gaosia, Faʻaautomatika vaega, Faʻavevela, Faʻavevela boilers, Faiga faʻaautomatika, Fausiaina o nofoaga mana, Fausiaina, esetete moni, Fuaina o masini, Galuega atinae, Gauges, Ipu vailaau, Kasa, Malosiaga isi, Malosiaga le la, Malosiaga ma punaoa faalenatura, Mamanu, Masini faaeletonika, Masini faʻavevela, Masini, meafaigaluega, Meafaigaluega kasa, Pamu, Pamu penisini, Pamu submersible, Pamu submersible, Pamu tau alamanuia, Pulea faagasologa, Pulea otometi, Pulega o oloa gaosia, Robots, Substations, Suʻesuʻega, Vai, Vailaau, vailaau, Vakiumu faamama
Qr code
vCard
Website
Igoa nofoaga: Home


text:
MATAUPU AUTŪ
Aiseā na Puapuaga ma Maliu ai Iesu?
“E pei ona oo mai o le agasala i le lalolagi ona o le tagata e toʻatasi [Atamu], o le oti foʻi ona o le agasala.”—Roma 5:12
O le ā sau tali pe a fesiligia oe, “Pe e te fia ola e faavavau?” O le toʻatele e faapea mai e fia ola e faavavau, ae e latou te manatu e lē mafai ona tupu lenā tulaga. E latou te faapea mai o le oti o se tulaga masani o le olaga, ma o le iʻuga lea o tagata uma.
Ae seʻi faapea la ua sui le fesili, “Po ua e sauni e te oti?” O le toʻatele lava e tali mai e leai. O le ā ua faaalia mai ai? E ui lava i faigatā ma puapuaga e tatou te fesagaʻia, ae o lo tatou faanaunauga masani, e fia ola pea. Ua faailoa mai i le Tusi Paia na foafoaina e le Atua le tagata ma le faanaunauga ia ola pea. Ua taʻua i le Failauga 3:11, “ua ia tuu le faavavau i o latou loto.”
Peitaʻi, o le mea moni e lē o ola e faavavau tagata. O lea, o le ā le mea na tupu? Ae po o gaoioi le Atua ia aveesea le oti? E faamāfanafanaloto tali mai i le Tusi Paia, ma e fesootaʻi atu i le māfuaaga na puapuaga ma maliu ai Iesu.
LE MEA NA TUPU
O loo faamatala i uluaʻi mataupu e tolu o le Kenese, na tuu atu e le Atua i le uluaʻi ulugalii o Atamu ma Eva le faamoemoe o le ola e faavavau, ma faailoa atu i ai mea e tatau ona la faia ina ia maua ai le ola e faavavau. O loo sosoo ai ma le faamatalaina o lo la lē usiusitaʻi i le Atua, ma melea ai lenā faamoemoe. E faigofie le auala ua faamatalaina ai, ma o le pogai lenā e vave ai ona manatu nisi o se talatuu. Peitaʻi, o le tusi o Kenese, o loo iai faamatalaga uma e iloa ai o se tusi o talafaasolopito e saʻo aʻiaʻi e pei foʻi o tusi o Evagelia. *
O le ā ua iʻu i ai ona o le lē usitaʻi o Atamu? Ua taʻua i le Roma 5:12: “E pei ona oo mai o le agasala i le lalolagi ona o le tagata e toʻatasi [Atamu], o le oti foʻi ona o le agasala, ona oo mai ai lea o le oti i tagata uma auā ua agasala uma lava.” O le lē usitaʻi o Atamu i le Atua ua agasala ai. O lea ua ia melea ai le faamoemoe o le ola e faavavau ma mulimuli ane oti. I le avea ai ma ē na tupuga mai iā te ia, ua tuufaasolo mai ai iā i tatou aafiaga o lana agasala. O le iʻuga ua oo mai ai maʻi, soifua matua, ma le oti. O lenei faamatalaga e faatatau i le pogai ua tatou feoti ai, ua ōgatusa ma mea ua tatou iloa i aso nei e faatatau i vala e tuufaasolo mai e mātua i fanau. Ae po o faia e le Atua se mea ina ia aveesea ai lenei tulaga?
MEA UA FAIA E LE ATUA
Ioe, ua faia e le Atua se sauniuniga ina ia toe totogi pe toe faatau mai ai le mea na melea e Atamu mo lana fanau, o le ola lea e faavavau. Na faapefea ona faataunuu e le Atua lenā sauniuniga?
Ua taʻua i le Roma 6:23, “o le totogi o le agasala o le oti lea.” O lona uiga o le oti o le āuga lea o le agasala. Sa agasala Atamu, ma o lea ua oti ai. E faapena foʻi i tatou, ua tatou agasala, ma ua tatou feoti ona o le totogi lea o le agasala. Peitaʻi e lē o i tatou e māfua ai, auā na tatou fananau mai lava ma lenei tulaga agasala. O lea, o le alofa o le Atua na ia auina mai ai lona Alo o Iesu, ina ia ʻtotogi le agasala’ mo i tatou. E faapefea?
Talu ai o le tagata lelei atoatoa e toʻatasi, o Atamu, na māfua ai ona oo mai le agasala ma le oti iā i tatou ona o lona lē usitaʻi, o lea sa manaʻomia ai se tagata lelei atoatoa e usitaʻi seʻia oo i le oti, ina ia faasaʻoloto ai i tatou mai i lenei tulaga faigatā. Ua faamatalaina i le Roma 5:19: “E pei ona agasala le toʻatele ona o le lē usiusitaʻi o le tagata e toʻatasi, e faapea foʻi ona taʻuamiotonuina le toʻatele ona o le usiusitaʻi o le tagata e toʻatasi.” O lenā “tagata e toʻatasi,” o Iesu. Na ia tuua le lagi ma avea o se tagata lelei atoatoa * ma maliu mo i tatou. O le iʻuga, ua mafai ai ona tatou maua se tulaga amiotonu i luma o le Atua, ma le faamoemoe o le ola e faavavau.
LE POGAI NA PUAPUAGA MA MALIU AI IESU
Aiseā na talafeagai ai ona maliu Iesu ina ia faataunuu ai lenei tulaga? Pe e lē mafai e le Atua o Lē e ona le malosi uma lava, ona faia se tulafono ina ia mafai ai ona ola e faavavau le fanau a Atamu? E mautinoa e iai le pule iā te ia e faia ai faapea. Peitaʻi, o le a lē ōgatusa ai ma lana tulafono i le totogiina o le agasala i le oti. O lenā tulafono e lē mafai ona faalēaogāina pe suia ona o se isi māfuaaga. O lenei tulafono ua faavaeina ai le faamasinotonu.—Salamo 37:28.
Pe ana faapea e lē amanaʻia e le Atua lana faamasinotonu i lenei tulaga, atonu la e taumānatu tagata po le a ia faia foʻi faapea i isi tulaga. O se faataʻitaʻiga, po o le a faamasinotonu o ia i le filifilia po o ai o le fanau a Atamu e mauaina le ola e faavavau? Pe e maufaatuatuaina o ia e faataunuu ana folafolaga? O le tausisi o le Atua i le faamasinotonu i lana sauniuniga mo lo tatou faaolataga, ua faamautinoa mai ai o le a ia faia le mea saʻo i taimi uma.
E ala i le maliu faataulaga o Iesu, ua tatala mai ai e le Atua le ala i le ola e faavavau i le Parataiso i le lalolagi. Seʻi mātau upu a Iesu o loo i le Ioane 3:16: “O le alofa tele o le Atua i le lalolagi, na ia foaʻi mai ai lona Atalii e toʻatasi, ina ia lē fano tagata uma e faatuatua iā te ia, a ia maua le ola e faavavau.” O le maliu o Iesu e lē gata ua faaalia mai ai le faamasinotonu o le Atua i taimi uma, ae sili atu ai ua faaalia ai lona alofa faamaoni i le fanau a tagata.
Peitaʻi, aiseā na tatau ai ona puapuaga ma maliu tigā Iesu e pei ona faamatalaina i tusi a Evagelia? O lona onosaia o tofotofoga matuitui ma tumau faamaoni, na faamaonia ai e Iesu e pepelo le tuuaʻiga a le Tiapolo e faapea, e lē mafai ona tumau faamaoni tagata pe a feagai ma tofotofoga. (Iopu 2:4, 5) E foliga mai na saʻo lenā tuuaʻiga ina ua faapogaia e Satani le tagata lelei atoatoa o Atamu e agasala. Peitaʻi na tumau ona usitaʻi Iesu o lē na tutusa o la tulaga lelei atoatoa ma Atamu, e ui lava i mafatiaga ogaoga. (1 Korinito 15:45) O lea na ia faamaonia ai, na mafai lava ona usitaʻi Atamu i le Atua pe ana loto i ai. O le onosaʻi o Iesu e ui i tofotofoga, ua ia faataatia ai se faaaʻoaʻoga mo i tatou e mulimuli i ai. (1 Peteru 2:21) Sa tauia e le Atua le usiusitaʻi atoatoa o lona Alo, e ala i le mauaina e Iesu o le ola e lē mafai ona oti i le lagi.
AOGĀ MO I TATOU
O le maliu o Iesu o se mea moni lava na tupu, ma ua maua ai le ala i le ola e faavavau. Pe e te fia ola e faavavau? Na faailoa mai e Iesu le mea e ao ona tatou faia ina ua fetalai: “O le ola e faavavau foʻi lenei, ia latou iloa oe, le Atua moni e toʻatasi, atoa ma lē na e auina mai, o Iesu Keriso.”—Ioane 17:3.
E valaaulia oe e ē na lomia lenei mekasini, ina ia aʻoaʻo atili e faatatau iā Ieova le Atua moni, ma lona Alo o Iesu Keriso. E fiafia Molimau a Ieova i lou vaipanoa e fesoasoani atu iā te oe. E mafai foʻi ona e maua nisi faamatalaga pe a tagaʻi i la matou upega tafaʻilagi, o le www.jw.org/sm.
^ pala. 8 Tagaʻi i le tusi Insight on the Scriptures, Tusi 1, i le ulutala “The Historical Character of Genesis,” itulau 922, lomia e Molimau a Ieova.
^ pala. 13 Sa tuu e le Atua le ola o lona Alo i le manava o Maria, ona tō ai lea ma fanau mai, ma sa puipuia e le agaga paia o le Atua Iesu mai i le aafia i le tulaga lē lelei atoatoa o Maria.—Luka 1:31, 35.
Faitau Atili
Faamanatuga o le Maliu o Iesu
E matou te valaaulia ma le māfana oe ina ia e auai faatasi ma i matou i lenei sauniga faapitoa. O le a e aʻoaʻoina ai pe e faapefea i le soifuaga ma le maliu o Iesu ona e maua ai aogā.
O le Togiola o le Meaalofa Sili Lea a le Atua
O le ā le togiola? E faapefea ona e maua mai ai aogā?


text:
AUALA E OLA AI O SE KERISIANO
“E Lauiloa Lana Tane i Faitotoʻa o le Aai”
O se avā lelei, e faamamaluina ai lana tane. I aso o le tupu o Lemueli, o se tane e iai se avā lelei e ʻlauiloa o ia i faitotoʻa o le aai.’ (Fat 31:23) I aso nei, o tane maufaatuatuaina, e auauna o ni toeaina ma auauna o le faiva. Pe afai ua faaipoipo, e faalagolago le mafai ona auauna i le amio lelei ma le lagolagosua a lana avā. (1Ti 3:4, 11) O na avā lelei e matuā talisapaia e a latou tane faapea foʻi le faapotopotoga.
O se avā lelei e fesoasoani i lana tane e auauna e ala i le . . .
faalaeiau o ia i upu alofa.
—Fat 31:26
lotomalie e tuu lana tane e fai ona tiute tauave i le faapotopotoga.
—1Te 2:7, 8
ola faafaigofie.
—1Ti 6:8
lē fesili i lana tane i mataupu faalilolilo a le faapotopotoga.
—1Ti 2:11, 12; 1Pe 4:15


text:
O tulaga faatonuina maualuluga o loo faaaogaina e lenei Ekalesia e fausia ai malumalu, o se ituaiga ma o se faailoga foi lea o le auala e tatau ona tatou ola ai.
Ao maimoaina talu ai nei le Malumalu matagofie o Brigham City Utah, sa ou toe manatua ai se mea sa tupu ia te au ao avea au ma taitai o le faletatala, toe faapaiaga, ma faafiafiaga faaleaganuu i le talafaasolopito o le Malumalu o Laie Hawaii.
O ni nai masina ao lei faamaeaina le galuega o le toefaafouga, sa valaauliaina au e asiasi atu i le malumalu faatasi ai ma le Pule Faatonusili o le Matagaluega o Malumalu o, Elder William R. Walker, ma lana aufaigaluega o le Matagaluega o Malumalu. Sa faatasi ai foi, ma isi sui o le kamupani konekarate o loo faatinoa le galuega. O le faamoemoega o le asiasiga, i se vaega, o le toe iloiloina lea o le tulaga alualu i luma ma le lelei o le galuega o loo faatinoina. I le taimi o lenei asiasiga, pe a ma le 85 pasene o le galuega ua maea.
Ao matou feoai i totonu o le malumalu, sa ou matamata ma faalogologo ia Elder Walker ma lana aufaigaluega ao latou vailiiliina le galuega ma talatalanoa ma le supavaisa faufale. Sa ou matauina se tasi o alii na faasolosolo lona lima i puipui ao matou feoai mai lea potu i lea potu. A maea sina taimi o faia lenei mea, na te milimiliina faatasi ona tamatamailima ona agai atu lea i le supavaisa faufale ma fai atu, “Ou te lagonaina le talatala o le puipui lenei. E le o se tulaga faatonuina o malumalu le talatala. E tatau ona toe faalamolemole le puipui.” Sa tusitusia ma le usiusitai e le supavaisa ia matauga taitasi.
Ina ua matou latalata atu i se vaega o le malumalu lea e na o sina vaega toalaiti o tagata o le a vaai i ai, sa taofi i matou e lenei lava alii ma faataulai atu le matou vaai i se faamalama matagofie fou faatoa faapipii. O lenei faamalama pe a ma le lua futu (0.6 m) le lautele ae ono futu (1.8 m) le maualuga ma e i ai se tamai tioata lanu ua mamanuina faamanaia. Sa ia tusi atu i se tamai sikuea e lua inisi (5 cm) o le tioata lanu lea o loo avea ma se vaega o le mamanu faigofie ma fai atu, “E pi’o le sikuea le la.” Sa ou tilotilo atu i le sikuea, ma i la’u lava vaai sa foliga mai o loo tutusa. Ae peitai, pe a vaai latalata atu i ai ma faaaoga se fuatoso, o le a iloa ai e i ai se faaletonu ma e sa’o e tasi vae valu inisi (3 mm) le pi’o. Sa tuuina atu se faatonuga i le supavaisa e tatau ona toe sui le faamalama ona o le a le maua ai le tulaga faatonuina o le malumalu.
Ou te ta’u atu sa ou ofo i le suia atoa o le faamalama ona o se tamai faaletonu e tau leiloa. Ioe, ailoga lava e i ai se tasi e iloaina pe matauina ona o le nofoaga lea i le malumalu e le toatele nisi o le a vaai i ai.
Ao ou agai atu i le fale mai le malumalu i lena aso, sa ou toe mafaufau i mea sa ou aoaoina mai lenei aafiaga pe, i se isi itu, o mea sa ou mafaufau sa ou aoaoina. Ae pe ana le mavae lava le fitu vaiaso mulimuli ane ina ua valaaulia au e asiasi i le malumalu ua maea nei, semanu ou te le malamalama atili i aafiaga o lena uluai asiasiga.
Ao ou ulu atu i le Malumalu o Laie Hawaii lea ua maea ona toefaafouina, sa faagaeetiaina au i lona matagofie ma le lelei o le fausiaina. Atonu e te malamalama i lo’u toe fia vaai i puipui “talatala” ma le faamalama lea sa “faaletonu”. Pe na toe faalamolemoleina e le au faufale ia puipui? Pe na toe suia moni lava le faamalama? Ao ou agai atu i puipui talatala, sa ou tei i le vaaia o ni pepa puipui matagofie o faapipii i luga uma o puipui. O le mea muamua lava na oo mai i lou mafaufau, “Ai o le auala lea na foia ai e le au faufale le tulaga talatala—o le ufiufi.” Peitai, e leai, sa ou iloaina o le fuafuaga lava lea sa i ai o le faapipii o pepa puipui i luga o puipui. Sa ou mafaufau pe aisea lava na faataua ai sia tamai talatala e tau leiloa pe a faapea e faapipii i ai se pepa puipui. Ona ou agai atu lea ma le naunautai i le vaega lea sa i ai le faamalama pi’o ma sa ou ofo i le vaaia o se laau teufale matagofie e sau mai le fola e oo i le taualuga le tele o loo tu tonu mai lava i luma o le faamalama. Sa ou toe mafaufau foi, “Oi o le auala la lea na foia ai e le au faufale le tamai sikuea pi’o—o le nanaina.” Ao ou faalatalata atu i ai, sa ou tuleieseina ia lau o le laau ma ataata ao ou vaai atu e moni lava ua uma ona sui le faamalama. Sa tu lelei mai lava ma sao le tamai sikuea lea sa pi’o. Sa ou iloaina o se vaega lava lea o le mamanuina o totonu [o le malumalu] o le i ai o se laau i luma o lenei faamalama.
Aisea lava na manaomia ai e puipui e i ai ni tulaga talatala laiti ma se faamalama e pi’o ia se galuega faaopoopo ma na oo ai lava i le toe suia pe a faapea e na o ni nai lima po o ni mata faaletagata o le a iloaina? Aisea na manaomia ai se tulaga faatonuina maualuga mai le au faufale?
Ao ou aluese mai le malumalu ma mafaufau loloto i ai, sa ou mauaina lau tali ao ou tilotilo atu i le pito i fafo ma vaaia ai upu nei, “E Paia i le Alii, o le Fale o le Alii.”
O malumalu o lenei Ekalesia e faapei lava ona folafola atu. Ua fausia nei fale paia tatou te faaaogaina, ma o totonu o o latou puipui e faatino ai ia sauniga paia ma faaola. Peitai e le tatau ona i ai se masalosalo po o ai tonu lava e ona ia fale. O le manaomiaina o le tulaga tonu o tulaga faatonuina o le fausaga ma e aofia ai vaega uma lava, e le gata ua tatou faaalia ai lo tatou alolofa ma le faaaloalo i le Alii o Iesu Keriso, ae ua tatou faaali atu foi i tagata maimoa uma lava tatou te faamamalu ma tapuai ia te Ia o Le ona le fale.
I le faaaliga na tuuina atu i le Perofeta o Iosefa Samita e fausia se malumalu i Navu, sa poloai atu ai le Alii:
“O mai ia, ma a outou auro uma, ma a outou ario, ma a outou maa taua, ma a outou mea anamua uma; ma faatasi ma i latou uma o e ua i ai le malamalama e uiga i mea anamua, … ma aumai … laau pele uma o le lalolagi;
“… Ma fausia se fale i lo’u igoa, mo le Silisili Ese e afio ai.”1
O loo mulimulitai lenei mea i se mamanu na faia e le Tupu o Solomona i le Feagaiga Tuai i lona fausiaina o se malumalu i le Alii e faaaoga ai na o mea silisili uma mo le fausiaina.2 O loo faaauau pea i le asō ona tatou mulimuli i lenei mamanu, ma faatonutonu ai ma le talafeagai, pe a tatou fausia ia malumalu o le Ekalesia.
Ua ou iloaina e tusa lava pe le vaai pe tagotago foi i ai ni mata ma lima faaletino i se faaletonu, ae ua silafia e le Alii le tulaga o a tatou taumafaiga ma pe o tatou faia le mea sili tatou te mafaia. E faapena foi i a tatou foi taumafaiga patino ina ia ola i se olaga e agavaa ai mo faamanuiaga o le malumalu. Ua fautua mai le Alii:
“Ma o le tulaga e oo i ai e lo’u nuu ona fausia se fale mo a’u i le suafa o le Alii, ma latou le tuua se mea eleelea e sau i ai i totonu, ina ia le faaeleeleaina, o le a to’a ai i ona luga lo’u mamalu;
“Ioe, ma o le a i ai lo’u afioaga iina, ona o le a Ou alu atu i ai i totonu, ma o i latou uma e loto mama e o mai i ai i totonu, o le a vaai i le Atua.
“Ae afai e faaeleeleaina Ou te le alu atu i ai i totonu, ma o le a le i ai foi lo’u mamalu iina; aua Ou te le alu atu i totonu o ni malumalu ua le paia.”3
Faapei o le faufale, pe a tatou iloa ni elemene i o tatou lava olaga e le ogatusa ma aoaoga a le Alii, pe afai o a tatou taumafaiga e le o le mea sili lea tatou te mafaia, e tatau ona tatou galulue vave e faasa’o soo se mea ua le sa’o, ia iloa e le mafai ona tatou nanaina a tatou agasala mai le Alii. E tatau ona tatou manatua lena mea “a tatou taumafai e ufiufi a tatou agasala, … faauta, e aveese e le lagi i latou lava; [ma] e faanoanoa le Agaga o le Alii.”4
Sa ou aoaoina foi o tulaga faatonuina maualuluga o loo faaaogaina e lenei Ekalesia e fausia ai malumalu, o se ituaiga ma o se faailoga foi lea o le auala e tatau ona tatou ola ai. E mafai ona tatou faaaogaina, taitoatasi, ia aoaoga a le Aposetolo o Paulo lea na tuuina atu i le Ekalesia anamua ina ua ia faapea atu:
“Tou te le o iloa ea o le malumalu outou o le Atua, o loo nofo foi le Agaga o le Atua i totonu ia te outou?
“Afai e faaleaga e se tasi le malumalu o le Atua, e faaleagaina lena tagata e le Atua; aua e paia le malumalu o le Atua, o outou lava ia.”5
Ua fausia i tatou taitoatasi i mea silisili, ma o i tatou o ni taunuuga faavavega o se fausaga paia. Ae peitai, ao amata ona tatou faatagata matutua ma tali atu mo i tatou lava o le a amata ona tatou tauivi ma agasala ma tofotofoga, ma e mafai ona avea o tatou lava malumalu ma se manaoga o le galuega toefaafouina ma toefaaleleia. Masalo o loo i ai ni puipui i totonu o i tatou lava e talatala ma e manaomia le toe faalamolemoleina po o se faamalama o o tatou agaga e manaomia le suia ina ia mafai ona tatou tutu i nofoaga paia. O le mea e faafetai ai, o tulaga faatonuina o le malumalu o loo talosagaina ai i tatou ina ia faafetaiaia e le o le atoatoa, e ui o loo tatou taumafai atu i ai, ae ia tatou tausia poloaiga ma faia le mea sili tatou te mafaia i le avea ai ma soo o Iesu Keriso. O lau tatalo ia tatou taumafai uma e ola i se olaga e agavaa ai mo faamanuiaga o le malumalu e ala i le faia o le mea sili tatou te mafaia, e ala i le faia o ni faaleleiga e manaomia ma faaitiitia ni faaletonu ma ni le atoatoa ina ia mafai ona nofo le Agaga o le Atua i totonu o i tatou. I le suafa o Iesu Keriso, amene.
Faaali Mau Faasino
-
-
2. Tagai 1 Tupu 6–7.
-
-
-
5. 1 Korinito 3:16–17; tagai foi i le fuaiupu 19 .


text:
Le Auala e Fesoasoani ai Lenei Polosiua iā te Oe
O le a fesoasoani lenei polosiua ina ia aʻoaʻo tuusaʻo oe mai i le Afioga a le Atua, le Tusi Paia. O mau o loo i le faaiʻuga o palakalafa taʻitasi, o loo faailoa atu ai po o fea o le Tusi Paia e te maua ai tali mo fesili o loo matamata tetele.
Mātau pe e faapefea ona taliina nei fesili, a o e faitau i mau o le Tusi Paia. E fiafia so o se Molimau a Ieova e fesoasoani iā te oe ina ia fefulifulisaʻi i uiga o mau o le Tusi Paia.
Mātau: O lomiga o loo taʻua i lenei polosiua ua lomia e Molimau a Ieova.
Faitau Atili
O le ā e Faia i se Suʻesuʻega Faale-Tusi Paia?
I le lalolagi aoao, ua lauiloa Molimau a Ieova i a latou polokalame o suʻesuʻega faale-Tusi Paia e leai se totogi. Tagaʻi i le auala e faia ai.


text:
Ia te au, na amata i le tusi lenei 2005, ina ua ou galue ai i loʻu dissertation. Ou tamoe le tofotofo luga o le initoneti, o le a ou taʻu atu ia te outou uma e uiga i le Mataupu e 4, ae o lenei ou te alu e taʻu atu ia te oe se mea e le i so o se pepa o le aoga. Ma, e le o se mea e suia ai mea moni le auala na ou manatu e uiga i le suesuega. I se tasi taeao, ina ua ou siakiina le web-faigaluega, sa ou iloa e faasoloatoa ma le po e uiga i le 100 tagata mai Pasila na auai i loʻu faataitaiga. O lenei aafiaga na oo i ai se aafiaga loloto ia te au. I lena taimi, sa ou uo na tamomoe suesuega masani lab, ma sa ou iloa le faigata sa tatau ona latou galulue e faafaigaluegaina tagata, vaavaaia, ma totogi o tagata e auai io latou suesuega; pe afai e mafai ona latou taufetuli 10 tagata i se aso se tasi, na alualu i luma le lelei. Ae, faatasi ai ma loʻu faataitaiga luga o le initoneti, i le 100 auai tagata ao ou moe. O le faia o lau suesuega ao loo e momoe Atonu e tele le lelei e moni, ae e leai. Suiga i tekinolosi-faapitoa le soloaiga mai le analog tausaga i le faafuainumera tausaga-o lona uiga e mafai ona tatou nei aoina ma iloilo faamatalaga lautele i ni auala fou. O lenei tusi e uiga i le faia o suesuega faaagafesootai i nei auala fou.
O lenei tusi e mo nuu eseese e lua. E mo saienitisi faaagafesootai o le manao e faia mea e sili faamatalaga faasaienisi, ma e mo faamatalaga saienitisi e te manao e fai le faasaienisi e sili atu le lautele. Ou faaaluina le taimi i nei nuu uma e lua, ma le tusi lenei o loʻu taumafai e faatasi aumai o latou manatu i se auala e aloese le quirks ma jargon o se tasi. Ona o le nuu o lenei tusi e mo, e tatau ona alu e aunoa ma le faapea o lenei tusi e le na o mo tamaiti ma polofesa. Sa ou galue i nisi i le Malo (i le Ofisa o Tusigaigoa US) ma i le alamanuia tech (i Microsoft Suesuega), ma ou te iloa o loo i ai le tele o suesuega manaia tupu i fafo atu o iunivesite. O lea la, pe afai e te mafaufau i mea o loo e faia e pei o suesuega faaagafesootai, ona o lenei tusi e mo oe, e tusa lava po o fea e te galue po o le a le ituaiga o metotia e faaaogaina i le taimi nei.
loo i ai pea i tatou i le uluai aso o le suesuega faaagafesootai i le tausaga komepiuta, ma sa ou vaai i nisi o le le malamalama e matua taua ma tutusa e faapea ua faia ai se lagona sili mo aʻu e lauga i latou iinei, i le faatomuaga. Mai faamatalaga saienitisi, ua ou vaaia le malamalama lua masani. O le muamua o loo mafaufau e otometi solves sili faamatalaga faafitauli. Ae, mo le suesuega faaagafesootai o le ua le i loʻu aafiaga. O le mea moni, mo ituaiga fou suesuega lautele o faamatalaga, e pei ona tetee i le sili atu o le faamatalaga lava lea e tasi, sa foliga mai e sili ona fesoasoani. O le le malamalama lona lua na ou vaaia mai faamatalaga saienitisi ua mafaufau e saienisi lautele ua na o se vaega o le manaia-lauga afifi siomia lagona masani. O le mea moni, o se lautele saienitisi-e sili atu faapitoa e avea o se sociologist-ou te le malilie faatasi ai ma lena; Ou te manatu o le saienisi lautele ei ai se tele o le e ofo atu. ua tagata Smart galue faigata ona malamalama i amioga faaletagata mo se taimi umi, ma e foliga mai e atamai le amanaiaina le poto ina ua faatupulaia mai lenei taumafaiga. Ou te faamoemoe o lenei tusi o le a ofoina atu e nisi o le atamai i se auala e faigofie ona malamalama i ai.
Mai saienitisi faaagafesootai, sa ou vaai foi e lua feeseeseaiga masani. Muamua, sa ou vaai i tusi-ese nisi tagata o le manatu atoa o le suesuega faaagafesootai faaaogaina lea o meafaigaluega o le tausaga faafuainumera e faavae i luga o ni nai pepa leaga. Afai o loo e faitauina lenei tusi, o le ae maua atonu ua uma ona faitau se vaega o le pepa e faaaoga faamatalaga o faasalalauga faaagafesootai i ni auala e banal po o le sese (po o faasalaga uma e lua). Ou maua foi. Ae peitai, o le a se mea sese matuia e faaiu mai nei faataitaiga e leaga suesuega faaagafesootai tausaga faafuainumera uma. O le mea moni, ua e atonu foi e faitau se vaega o le pepa o loo faaaogaina faamaumauga o ni sailiiliga i ni auala e banal po o le sese, ae e te le tusi-ese suesuega uma e faaaoga ai suesuega. O le ona e te iloa o loo i ai suesuega tele faia i faamaumauga o ni sailiiliga, ma i totonu o lenei tusi, o le a ou faaali atu ia te oe o loo i ai suesuega tele foi faia ma le meafaigaluega o le tausaga faafuainumera.
O le malamalama sese taatele lona lua na ou vaaia mai saienitisi o agafesootai o le fenumiai o le taimi nei ma le lumanai. Pe a iloiloina suesuega faaagafesootai i le tausaga-o le faafuainumera suesuega o le a ou faamatala i lenei tusi-e taua e fesili atu i fesili tulaga ese se lua:
E ui lava ua aoaoina suesue e tali ai le fesili muamua, ona o lenei tusi, ou te manatu o le fesili lona lua e sili ona taua. O le, e ui lava suesuega faaagafesootai i le tausaga faafuainumera e leʻi maua tetele, paradigm suia saofaga tau le atamai, o le fua faatatau o le faaleleia o suesuega tausaga faafuainumera e tulagaese vave. O lenei fua faatatau o le suiga, e sili atu nai lo le tulaga oi ai nei, e matua manaia ai suesuega tausaga faafuainumera ia te aʻu.
E ui lava ina foliga mai o parakalafa mulimuli e ofo atu e te gafatia oa i nisi taimi faasinoa tulaga taitasi i le lumanai, o laʻu sini i lenei tusi e le o le faatau atu ia te oe i so o se ituaiga faapitoa o suesuega. Ou te le faia lava lava sea i le Twitter, Facebook, Google, Microsoft, Apple po o se isi kamupani tech (e ui lava, ona o le tumu i le faailoaina atu, ua ou galue i le po o le maua o suesuega faatupeina mai Microsoft, Google, ma Facebook). Afai e te fiafia i le suesuega o loo e faia i: tele, tausia faia o le mea o loo e faia. Ae, afai e te maua se lagona e faapea o le tausaga faafuainumera o lona uiga o mea fou ma mea eseese e mafai ai, e te ona ou manao e faaali atu ia i latou avanoa. O lea, i le tusi atoa o laʻu sini o le tumau pea o se faamatala faatuatuaina, ma taʻu atu ia te oe e uiga i le uma mea fou manaia e mafai, ao taialaina e ese mai ni nai mailei na ou vaaia isi pauu atu. Ou te faamoemoe o le a fesoasoani lenei faaleleia atili ai lau suesuega ma fesoasoani ia te oe e sili atu iloilo le suesuega o isi.
A e mafai ona e matauina ua uma, o le leo o lenei tusi o se vaega e ese mai isi tusi o le aoga. o faamoemoeina lena. O lenei tusi o tulai mai a faauu semina ua ou aoaoina i Princeton i le Matagaluega o Sociology, ma ou te fiafia i lenei tusi e maua ai nisi o le malosi ma le fiafia mai o le semina. Aemaise, ou te manao lenei tusi le i ai o uiga e tolu: fesoasoani, faamoemoe, ma le fiafia i le lumanai.
Fesoasoani: O laʻu sini o le tusi o se tusi e fesoasoani mo oe. O le mea lea, ou te alu e tusi i se faiga saoloto ma le aloaia. O le mea lena aua o le mea e sili ona taua ou te manao e faailoa atu o se ala faapitoa o le mafaufau e uiga i suesuega faaagafesootai. Ma, e fautuaina mai ai le loʻu aafiaga mai e aoao atu ai le auala sili e faailoa atu ai le auala lenei o mafaufauga o faasamasamanoa ma faatasi ai ma le tele o faataitaiga.
Mautinoa: O le lua nuu o lenei tusi saienitisi ma faamatalaga auai-lautele saienitisi-ai ituaiga matua ese lava. e fiafia masani saienitisi faamatalaga; latou taumafai e vaai i le tioata o le afa atoa. saienitisi Lautele, i le isi itu, e sili atu ona masani taua; latou taumafai e vaai i le tioata o le afa gaogao. I totonu o lenei tusi, ou te alu e faaaoga le leo mautinoa o se saienitisi o faamatalaga, e ui lava au aoaoga e pei o se saienisi lautele. O lea, pe a ou tuuina atu ni faataitaiga, ou te alu e taʻu atu ia te oe mea Ou te fiafia e uiga i nei faataitaiga. Ma, ina ua ou faia faasino atu faafitauli i le faataitaiga-ma o le a ou faia lenei mea aua e leai se suesuega e atoatoa ona lelei o au o le a taumafai e faailoa atu o nei faafitauli i se auala e lelei ma mautinoa. Ou te le o alu e taua mo le manuia o le taua. Ou te alu e taua ina ia mafai ona ou fesoasoani ia te oe faatupuina atili suesuega matagofie.
E fiafia i le Lumanai: Ou te faamoemoe o le a fesoasoani lenei tusi ia te oe faia suesuega faaagafesootai le faaaogaina o le faiga faafuainumera o loo i ai i aso nei ma le faiga faafuainumera o le a faia i le lumanai. Sa amata ona ou faia o lenei ituaiga o suesuega i le 2003, ma talu mai ou ona ou vaai i le tele o suiga. Ou te manatua pe a ou i ai i tagata aoga Sa matuai fiafia uiga i le faaaogaina MySpace mo suesuega faaagafesootai. Ma, ina ua ou aoaoina laʻu vasega muamua i le mea na ou taʻua o ona "suesuega faaagafesootai faavae-web," Sa matuai fiafia tagata e uiga i le lalolagi tafailagi e pei o SecondLife. Ou te mautinoa i le lumanai o le tele o mea o loo talanoa e uiga i tagata i aso nei le a foliga mai e valea ma le toe aoga. O le togafiti e nonofo talafeagai i le feagai ai o lenei suiga vave o le aveeseina. O le mea lea, o lenei o le a le avea o se tusi o loo aoao mai e tonu pe faapefea ona faaaoga le API Twitter; nai lo lena, o le o le a avea o se tusi o loo aoao mai ia te outou le auala e aoao mai e sailia faafuainumera (Mataupu 2). e le o le a avea lenei mea o se tusi e avatu ia te outou laa-e ala i laasaga faatonuga mo le faafoeina o suesuega i luga o le Amasone masini Turk; nai lo lena, ua le alu i le aoao ia te outou le auala e fuafuaina ma faamatala suesuega e faalagolago i atinae eseese o tausaga faafuainumera (Mataupu 4). Ala i le faaaogaina o le aveeseina, ou te faamoemoe o le a avea lenei ma a tusi faavavau i se autu i le taimi tatau.
Ou te manatu o le taimi sili ona manaia lenei lava e avea ma se tagata suesue faaagafesootai, ma ou te alu ina ia taumafai e faailoa atu o le fiafia i se auala e tonu. O lona uiga, o le taimi e agai i tua atu o generalities faʻanenefu e uiga i le malosiaga faataulāitu o faamatalaga fou. O taimi e patino.


text:
FAAOPOOPOGA
Le Pogai e Lē Faaaogā ai e Kerisiano Moni le Koluse i la Latou Tapuaʻiga
O LE koluse o se mea e pele ma e tāua i le faitau miliona o tagata. Ua faapea mai se tasi tusi, o le koluse “o le faailoga autū lea o lotu Kerisiano.” (The Encyclopædia Britannica) Ae ui i lea, e lē faaaogāina e Kerisiano moni le koluse i la latou tapuaʻiga. Aiseā?
O se tasi o māfuaaga autū, auā foʻi e leʻi maliu Iesu Keriso i luga o se koluse. O le upu Eleni e masani ona faaliliuina i le “koluse” o le stau·rosʹ. O lona uiga “o se laau saʻo po o se pou.” Ua faapea mai The Companion Bible: “E lē o faasino atu le satauro i se laau o loo faalava i se isi laau . . . E leai se faamatalaga i le gagana Eleni i le [Feagaiga Fou] e uiga i ni laau se lua.”
I nisi o mau, ua faaaogā ai e tusitala o le Tusi Paia se isi upu mo le laau na maliu ai Iesu. O le upu Eleni o le xyʹlon. (Galuega 5:30; 10:39; 13:29; Kalatia 3:13; 1 Peteru 2:24) E faasino atu lenā upu i se “laupapa” po o se “fasi laau, pouvai po o se laau.”
Na faamatala e Hermann Fulda i lana tusi faa-Siamani Le Koluse ma le Faasatauroina, le māfuaaga na masani ai ona faaaogā se laau saʻo e faasala ai i le oti tagata solitulafono: “E iai taimi na lē maua ai ni laau i le mea na fuafua e faaoo ai le faasalaga oti i luma o le lautele. O le ala lea na faatūina ai pou saʻo. E saisai agaʻi i luga pe e tutuʻi foʻi i fao lima o tagata solitulafono, ma o le mea foʻi lenā na fai i o latou vae.”
Ae o le faamaoniga sili, o le Afioga lea a le Atua. Na taʻua e le aposetolo o Paulo: “O le faatauina o i tatou e Keriso, ua faasaʻolotoina ai i tatou mai i le malaia o le Tulafono, ma ua malaia o ia e sui ai i tatou, auā ua tusia: ʻE faamalaia i latou uma ua faatautauina i se laau.’” (Kalatia 3:13) Na taʻua e Paulo i le mau lenā, le Teuteronome 21:22, 23 lea e faasino atu i se laau ae lē o se koluse. Talu ai o lenei faasalaga na “malaia” ai se tagata, e lē talafeagai la mo Kerisiano ona teuteuina o latou fale i faatusa po o ata o Keriso o loo tautau i luga o se koluse.
E leai se faamaoniga e iloa ai, na faaaogā e i latou na faapea mai o Kerisiano le koluse i a latou tapuaʻiga, i uluaʻi tausaga e 300 ina ua mavae le maliu o Keriso. Peitaʻi, i le senituri lona fā, na liliu ai le emeperoa faapaupau o Konesetatino i le lotu Kerisiano na vavaeese mai i le Faa-Kerisiano moni, ma na avea le koluse ma faailoga o lea tapuaʻiga. Po o le ā lava le mea na mafaufau i ai Konesetatino, ae e matuā leai lava se fesootaʻiga o le koluse ma Iesu Keriso. O le mea moni, e faapaupau le amataga mai o le koluse. Na faapea mai se tusi Katoliko: “Na iai le koluse i aganuu faapaupau ma a o leʻi oo mai le faa-Kerisiano.” (New Catholic Encyclopedia) Ua faapea mai isi lomiga, e iai le sootaga o le koluse ma le tapuaʻi i mea faalenatura ma sauniga faapaupau na fai ai feusuaʻiga.
Aiseā la na faatāuaina ai lenei faailoga faapaupau? E aliali mai ina ia taliagofie ai e tagata faapaupau le “Faa-Kerisiano.” Ae ui i lea, e matuā taʻusalaina e le Tusi Paia le tapuaʻi atu i faailoga faapaupau. (2 Korinito 6:14-18) E faasā foʻi e le Tusi Paia le ifo i tupua. (Esoto 20:4, 5; 1 Korinito 10:14) O lea la, e iai māfuaaga lelei e lē faaaogā ai e Kerisiano moni le koluse i la latou tapuaʻiga. *
^ pala. 5 Mo nisi faamatalaga i le koluse, tagaʻi i le itulau e 89-93 o le tusi Reasoning From the Scriptures, ua lomia e Molimau a Ieova.